Jan 4 | Bible.is\n1Nou, di Farisii dem did ier se Jiizas did a get an baptaiz muo falara dan Jan 2(bot Jiizas neehn a baptaiz a suol, a im falara dem did a du it.)\n3Wen di Laad fain out se di Farisii dem ier bout wa did a gwaan, im lef fram Judiya an go baka Gyalalii. 4Bot im did afi paas chuu Samieriya fos. 5Nou, wen im did a go chuu Samieriya, im en op iina wan toun we dem kaal Saikaar. Saikaar neehn faar fram di lan we Jiekob did gi im bwai, Juozif, 6an Jiekob did dig wan wel de. Wen Jiizas riich di wel, im did so taiyad im sit dong saida it. Dat did bout migl die. 7Nou, wan Samaritan uman kom fi jraa waata fram outa di wel. So Jiizas aks ar se, “Beg yu fi som waata fi jringk?” 8(Da taim de, im falara dem did gaan gaan bai fuud iina di toun.)\n9So nou, di Samaritan uman se tu Jiizas se, “Yu a wan Juu an mi a wan Samaritan uman. Ou yu fi de aks mi fi gi yu waata fi jringk?” (Shi se so, kaa di Juu dem neehn miks an minggl wid Samaritan piipl.)\n10Jiizas ansa ar an se, “Ef yu did nuo bout di speshal sitn we Gad gi — Ef yu did nuo a uu de aks yu fi waata, yu wuda aks im fi yu waata, an im wuda gi yu it an mek yu liv wan nyuu saat a laif.”\n11So shi se tu im se, “Bot, sar, yu no av no bokit fi tek jraa waata, plos di wel diip. So, a wich paat yu gweehn get da kaina waata de we yu a taak bout? 12Yu biga dan wi faada Jiekob we gi wi da wel ya, an we aal jringk waata fram outa it — im, im Bwai Pikni dem an im animal dem?”\n13So, Jiizas tel ar se, “Evribadi we jringk waata fram outa da wel ya gweehn get torsti agen, 14bot enibadi we jringk di waata we mi gi'im naa go torsti agen. Yu si, di kaina waata we mi ago gi'im gweehn ton wan spring iina im, wan we no tap ron, an we kaaz im fi liv fi eva.”\n15“Sar,” di uman se agen, “beg yu gi mi som a da waata de, so dat mi kyaahn get torsti agen, an so dat mi no afi kom baka da wel ya fi jraa no muo waata!”\n16So Jiizas tel ar se, “Gwaan go kaal yu ozban an kom bak.”\n17“Mi no av no ozban,” shi se tu im. So Jiizas se tu ar se, “A chuu yu de taak wen yu se yu na'av no ozban. 18Kaa a uol a faiv a dem yu av aredi, an di man yu de wid nou a no fi yu ozban. Wa yu se a chuu.”\n19“Sar,” shi se tu Jiizas, “a kyan si se yu a wan prafit. 20Wi faada faada dem worship Gad pan da mountn ya, bot unu, unu Juu piipl taak bout ou a Jeruusilem piipl fi worship Gad.”\n21So, Jiizas se tu ar se, “Liedi, chos mi pan da wan ya: di taim ago kom wen piipl naa go worship di Faada pan da mountn ya ar iina Jeruusilem. 22Unu Samaritan piipl worship wa unu no nuo bout. Wi worship wa wi nuo bout, kaa a di Juu piipl dem Gad ago yuuz fi siev di piipl dem iina di worl. 23Bot di die an taim de kom — an it de ya nou — wen di piipl dem we riili worship di Faada gweehn worship im ou di Spirit waahn dem fi worship an fram wie dong iina dem aat. Kaaz a dem de saat a piipl de di Faada a luk fa fi worship im. 24Kaa, yu si, Gad a spirit an dem we worship im mos worship im ou di Spirit waahn dem fi worship an dem mos dwi'it fram wie dong iina dem aat.”\n25Den di uman se tu im se, “Mi nuo se di Mesaiya, di wan we dem kaal di Krais, a kom. Wen im kom, im ago tel wi ou evriting go.”\n26Jiizas se tu ar se, “A mi im — mi we de ya a taak tu yu.”\n27Siem taim nou, Jiizas falara dem kom bak an dem shak fi fain im a taak tu wan uman. Bot nobadi neva se tu ar, “A wa yu waahn?” an non a dem neva aks im se, “A wa mek yu a taak tu ar?”\n28So di uman nou, shi lef di waata pan we shi kyari fi put waata iina, an shi ron go bak iina di toun. Wen shi riich de shi se tu di piipl dem, 29“Unu kom, kom kom luk pan wan man we tel mi bout aal a di sitn dem mi eva du. Unu tingk se im kuda a di Krais?” 30Den di piipl dem lef outa di toun an mek fi wich paat Jiizas did de.\n31Sed taim dat did a gwaan, Jiizas falara dem did a beg im fi nyam sitn. Dem se tu im se, “Tiicha, nyam sitn no!”\n32Bot Jiizas tel dem se, “Mi av fuud fi nyam we unu no nuo notn bout.”\n33So dem staat se tu dem wan aneda, “Nobadi neehn kyari notn kom gi'im fi nyam, no chuu?”\n34“Fi mi fuud,” Jiizas se tu dem, “a fi du we di wan we sen mi kom ya waahn mi fi du, an fi finish op di wok im gi mi. 35No unu se, ‘Plaant tide, gyada fuo mont afta’? Bot a de tel unu, uopm op unu yai an luk pan di faam lan dem! Di fuud dem fit an redi fi riip op! 36Di sumadi we gyada op di fuud a get fi'im pie, an di fuud we im de gyada a piipl we gweehn liv fi eva. So nou, im we plaant an im we gyada, di tuu a dem gweehn glad tugeda. 37So a chuu sitn piipl a taak bout wen unu ier dem se, ‘Wan sumadi plaant siid, bot sumadi els gyada di fuud.’ 38Mi sen unu out fi gyada op wa unu no wok aad fi plaant. Ada piipl du di aad wok, an unu onggl a go iin an a gyada op wa dem wok aad fi plaant.”\n39Nou, nof a di Samaritan piipl dem we did lef outa di toun did biliiv iina Jiizas. Dem biliiv iina im sieka wa di uman did tel dem se. Shi se, “Im tel mi bout evriting we mi eva du.” 40So, wen dem fain Jiizas, dem beg an beg im fi no lef bot fi tan de wid dem. So im tan de wid dem tuu muo die, 41an uol iip muo a dem chos iina im, sieka wa im se.\n42Dem se tu di uman se, “A no jos chuu yu tel wi bout im mek wi biliiv iina im. A kaa wi si an ier im fi wiself, an sieka dat wi nuo se a riili da man ya ago siev di worl, fi chuu.”\n43Afta di tuu die dem kom an gaan, Jiizas lef go a Gyalalii. 44(Nou, a Jiizas siem wan did se dat no prafit no get no rispek iina im uona konchri.) 45So nou, wen im riich Gyalalii di piipl dem we liv de did tek im iin, kaa dem did go a Jeruusilem fi di Paasuova alidie an dem did si aal a wa im did du de.\n46Iina Gyalalii, im go a di plies we dem kaal Kiena — di sed plies wich paat im did tek waata an ton it iina wain. Nou, yu did av wan man fram Kyaporniyom we du big wok fi di king, we did av wan bwai pikni we did sik bad. 47Wen im ier se Jiizas kom bak fram Judiya an dat im did de a Gyalalii, im go luk fi im an beg im fi kom wid im a Kyaporniyom fi mek im bwai pikni, we did bout fi ded, beta.\n48Bot Jiizas se tu im se, “Ef unu piipl no si som sain an aal saat a powaful mirikl, unu wuda neva biliiv iina mi.”\n49Bot di man se tu im se, “Sar, beg yu kom wid mi go dong a Kyaporniyom bifuo mi bwai ded.”\n50Den Jiizas se tu im, “Yu kyan gwaan. Yu bwai pikni ago liv.” Den di man biliiv we Jiizas tel im se, an set out fi go baka im yaad. 51Pan im wie bak, im sorvant dem kom miit im an tel im se im bwai pikni did ago liv 52So im aks dem wa taim im bwai did staat get beta. Dem se, “Di fiiva brok yeside, bout iina di wan aklak belz.”\n53Wen dem se dat an di man chek it out, it kom tu im se a did di siem taim Jiizas did tel im se, “Yu bwai pikni ago liv.” So di man an aal a di piipl dem we liv iina im ous staat fi biliiv iina Jiizas.\n54Da mirikl ya a did di sekan wan Jiizas wok afta im lef Judiya an go baka Gyalalii.\nContinue to Jan 5 »


Luuk 4 | Bible.is\n1Afta Jiizas get baptaiz, di Uoli Spirit tek kanchuol a im an mek im go iina di dezot. 2Im did de de fi faati die an fi di uol taim, di devl chrai aad aad fi mek im du rang. Nou, Jiizas did onggri bad kaaz fi di faati die im neehn nyam notn.\n3Di devl se tu Jiizas, “Ef yu a Gad Bwai Pikni, tel da rakstuon ya fi ton bred.”\n4Jiizas ansa, “It rait dong iina Gad wod se, ‘Man no liv pan bred wan.’ ”\n5Di devl kyari Jiizas op a wan taal taal plies an bifuo im kuda kwint so, im shuo im aal di konchri dem iina di worl. 6Im tel Jiizas se, “Mi wi gi yu powa uova aal a dem konchri ya an aal a di nais sitn we kom wid dem, kaaz mi get dem an mi kyan gi enibadi mi waahn. 7Ef yu worship mi, aal a it a fi yu.”\n8An Jiizas ansa im, “It rait dong se, ‘Yu fi worship di Laad we a yu Gad, an a im wan yu fi sorv.’ ”\n9Den di devl kyari Jiizas go a Jeruusilem an mek im tan op pan di taalis paat a Gad ous. “Ef yu a Gad Bwai Pikni,” di devl se, “jomp aafa ya-so. 10Kaaz it rait dong se, ‘Gad wi tel im ienjel dem fi tek gud kier a yu,’ an dat 11‘dem wi kech yu, so yu no lik op yu fut pan rakstuon.’ ”\n12Jiizas ansa im se, “It rait dong se, ‘No tes di Laad we a yu Gad.’ ”\n13Afta di devl don chrai aad aad fi mek Jiizas du rang, im lef im til im get wan neks chaans.\n14Jiizas go baka Gyalalii anda di Spirit powa, an nyuuz bout im staat fi pred so til piipl we liv nier Gyalalii ier bout im. 15Im tiich iina di Juu dem choch, an evribadi taak gud bout im.\n16Wen Jiizas riich a Nazaret, di plies we paat im gruo op, im go iina di Juu dem choch pan di Sabat, laik im aalwiez du. Im tan op fi riid 17an dem gi im di ruol op buk we di prafit Aizaiya rait. Im ruol it out an fain di paat we se: 18“Di Spirit a di Laad de pan mi, kaaz im pik mi out fi kyari gud nyuuz go gi puo piipl. Im sen mi fi mek di prizna dem nuo se dem ago frii, fi mek blain piipl nuo se dem ago si agen, fi mek piipl we a sofa nuo se dem naa go sofa fi eva. 19An im pik mi out fi mek piipl nuo se dis a di taim wen di Laad ago siev im piipl dem.”\n20Wen Jiizas don, im ruol op bak di buk gi dem an sidong. Evribadi we iina di Juu dem choch yai did faasn pan im, 21an Jiizas staat fi tel dem se, “Tide tide, aal a we unu jos ier, kom chuu.”\n22Evribadi taak gud bout im an dem fraitn fi ier di nais sitn dem we im se. “Wiet! No Juozif bwai dis?” dem se.\n23Jiizas se tu dem, “Uol taim piipl yuus tu se, ‘Dakta, kyuor yuself.’ Mi nuo se no tuu lang fram nou unu ago tel mi di siem sitn. Unu ago tel mi se ‘Di siem sitn dem we wi ier se yu du iina Kyaporniyom du dem rait ya-so wich paat yu kom fram.’ ”\n24“Mek mi tel unu dis.” Jiizas se, “Non a di prafit dem neva get rispek fram di piipl dem we dem baan an gruo mongks. 25A chuu ting se, nof uman we ozban ded did de a Izrel iina Ilaija taim. Den taim de no rien neehn faal fi chrii an a aaf ier an bad bad staavieshan did de aal uova di konchri. 26Bot Gad neva sen Ilaija go a non a dem. Gad onggl sen im go wan plies niem Zarifat iina Saidan tu wan uman we ozban ded. 27Siem ting did apm a Izrel iina di taim a Ilaisha, di prafit. Uol iip a piipl did av wan siknis we mek dem skin fasi-fasi, bot a onggl di Siriyan we niem Nieman get iil.”\n28Aal di piipl dem iina di Juu dem choch beks wen dem ier dis. 29Dem get op, ron Jiizas outa di toun, an kyari im go a di ej a di il wich paat di toun de fi fling im uova it. 30Bot Jiizas jos slip chuu di kroud an go bout im bizniz.\n31Den Jiizas go dong a Kyaporniyom, wan toun iina Gyalalii, an staat fi tiich di piipl pan di Sabat. 32Di wie ou im tiich shak dem, kaaz im mesij shuo se im nuo we im a taak bout.\n33Wan man wid wan diiman iina im, did de iina di Juu dem choch. Im baal out pan di tap a im vais. 34“Cho! Jiizas a Nazaret we yu waahn wid wi? A kom yu kom fi kil wi aaf? Mi nuo uu yu bi. Yu a di Uoli Wan we kom fram Gad!”\n35“Kiba yu mout!” Jiizas se iina wan siiriyos vais. “Kom outa di man!” Di diiman fling dong di man fronta evribadi an kom out bot neva ort di man.\n36Aal a di piipl dem shak an se tu dem wan aneda, “Bot a wa dis ya? Im av di rait an di powa fi aada diiman fi kom out a piipl an dem kom out!” 37An di nyuuz bout Jiizas pred aal bout di plies.\n38Wen Jiizas lef di Juu dem choch an go a Saiman yaad, Saiman mada-in-laa did av ai fiiva, so dem aks Jiizas fi elp ar. 39So Jiizas tan op an tel di fiiva fi tap, an di fiiva brok. Shi get op siem taim an staat luk aafa dem.\n40Wen di son did a go dong, di piipl dem we av sumadi we sik, kyari dem kom a Jiizas. Im put im an pan evri wan a dem an mek dem beta, no mata wa dem did sik wid. 41Diiman kom outa nof piipl an a shout, “Yu a Gad pikni!” Dem did nuo se im a di Krais, so Jiizas mek dem kyaahn se notn.\n42Di neks maanin Jiizas go wan plies wich paat nobadi neehn de. Aal dem taim de, di piipl did a luk fi im aad aad an wen dem du fain im, dem chrai fi mek im no go we. 43Bot Jiizas tel dem se, “Mi afi go gi di gud nyuuz bout Gad kindom tu di ada toun dem, kaaz a dat Gad sen mi fi du.” 44An so Jiizas gwaan priich iina di Juu dem choch dem we de iina Judiya.\nContinue to Luuk 5 »


Wan Biini Siid: Di Stuori Bout Wangaari Matai - Global African Storybook\nWan Biini Siid: Di Stuori Bout Wangaari Matai\nWangaari lov fi de outaduo. Inna ar fambili fuud gyaadn shi dig op di dort wid di kotlas. Shi plaant biini siid inna di waan dort.\nAr fievaret taim a die a inna di iivlin afta di son gaan dong. Wen it get tuu daak fi si di flouwaz dem, Wangaari nuo se a taim fi go a ar yaad. Shi wuda tek di likl trak dem chuu di fiil dem, an a kraas som riva pan ar wie.\nWangaari a did wan smaat pikni an kudn wiet fi go a skuul. Bot ar mada an faada did waan ar fi stie uom an elp dem a di yaad. Wen shi ton sevn iez-uol, ar big bredda kanvins ar pierens dem fi mek shi go skuul.\nShi did laik lorn! Wangaari lorm muor an mour wid evri buk shi riid. Shi du so gud inna skuul so dat dem aks ar fi kom a skuul kom stodi inna Merika. Wangaari di wel api! Shi did waahn nuo muor bout di worl.\nA di yuunivorsti inna Merika Wangaari lorn uoliip a nyuu tingz. Shi stodi bout plaant an ou dem gruo. An shi did memba ou shi did gruo op a plie giem wid ar bredda dem and di kuul shied inna di Kenyan faris dem.\nDi muor shi lorn, di muor shi riyalaiz se shi lov di Kenya piipl dem. Shi di waahn dem fi bi api an frii. Di muor shi lorn, shi muor si memba ar yaad inna Afrika.\nWen shi don ar stodiz, shi go bak a Kenya. Bot ar konchri did chienj op. Som eleva faam schrech out kraas di lan. Di uman dem no av no ud fi mek faiya fi kuk pan. Di piipl dem di puor an di pikni dem did onggri.\nWangaari did nuo we fi du. Shi did tiich di uman dem ou fi plaant chrii fram siid. Di uman dem sel di chrii dem an yuu di moni fi luk afta dem fambili dem. Di uman dem did api. Wangaari did elp dem fi fiil powaful an schrang.\nWangaari did wok aad. Piipl aal uova di worl tek nuotis a ar, an gi ar wahn fiemos praiz. Dem kaal it di Nuobl Piis Praiz, an shi a did di fos uman fram Afrika fi eva get it.\nWangaari ded inna 2011, bot wi kyan tingk bout ar evritaim wi si wan priti chrii.


Aks 14 | Bible.is\n1Di siem ting we did apm tu Paal an Baanabas iina Antiyak apm iina Aikoniyom. Di tuu a dem go iina di Juu dem choch an taak tu piipl we a Juu an piipl we a no Juu. Wa dem se did so powaful dat nof nof piipl we a Juu an piipl we a no Juu biliiv iina Jiizas. 2Bot som a di Juu dem we mek op dem main se dem naa biliiv di gud nyuuz bout Jiizas, rail op di piipl dem we a no Juu, an paizn dem main gens di breda dem. 3So Paal an Baanabas tan de fi wan lang taim. An dem neva fried fi priich fi di Laad. Di mesij we dem did a priich bout ou di Laad lov piipl iivn duo dem no dizorv it, di Laad pruuv se a chuu dem did a taak wen im gi dem powa fi du aal kaina mirikl an sain. 4Di piipl we liv iina di toun ton gens dem wan aneda sieka wa Paal an Baanabas did a priich. Som biliiv di Juu dem an som biliiv wa Paal an Baanabas se. 5Wen di piipl we a Juu, di piipl we a no Juu an dem ruula dem chrai fi mek Paal an Baanabas sofa an fi stuon dem, 6Paal an Baanabas fain out wa dem did a plan fi du an ron we go a Lischra an Dorbi iina Likuoniya an di dischrik dem nier de. 7Dong de so dem gwaan priich di gud nyuuz.\n8Iina Lischra yu did av wan kripl man a sidong. Im did baan wid im tuu fut dem kripl so im neva waak fram im baan. 9Im did a lisn tu Paal a priich bout Jiizas. Paal luk chriet pan im an si se im did biliiv iina Gad inof se Gad kuda get im beta. 10So Paal kaal out tu im an se, “Git op an tan op chriet!” Siem taim di man jomp op an staat waak. 11Wen di kroud si wa Paal du, dem staat baal out iina di Laikoniyan langwij, dem se, “Di gad dem ton man an kom dong fram evn tu wi.” 12Dem se Baanabas a Zuus, di ed fi di gad dem, an dem kaal Paal Ormiiz, di mout piis fi di gad dem, kaaz a im did a taak di muos. 13Outsaida di siti nier di giet, dem did av wan ous fi di piipl we worship Zuus. Di ed priis fi Zuus kom wid som bulkou an som flowaz kaaz im an di piipl did waahn fi bon sakrifais gi Baanabas an Paal dem. 14Bot wen Baanabas an Paal ier bout wa dem did plan fi du, dem tier dem kluoz, an ron out tu di kroud an baal out tu dem se: 15“Oyi! Oyi! Wa unu a du dem sitn de fa? No dwi'it! Wi a jos man siem laik unu! Wi onggl kom fi tel unu di Gud Nyuuz. Wi a tel unu fi ton we fram dem woklis sitn ya, an ton tu Gad, di Gad we liv fi eva an we mek evn an ort an di sii an evriting iina dem. 16Fos taim im yuus tu lef aal a di piipl iina di worl we a no Juu fi du we dem waahn fi du. 17Bot Gad aalwiez mek piipl nuo ou im gud tu dem. Im du dis wen im mek im rien faal fram evn an mek dem fiil bier a ier taim, so unu av nof fuud fi iit an im mek unu aat api.” 18Iivn afta Paal se aal a dem sitn de, dem stil did av a aad taim bifuo dem kuda get di piipl fi no bon sakrifais tu dem.\n19Den som Juu kom fram Antiyak an Aikoniyom an win uova di kroud. Dem get dem fi stuon Paal an wen dem tingk se im ded, dem jrag im badi go fling it outa di siti. 20Bot wen di piipl dem we biliiv iina Jiizas gyada op roun im badi, Paal get op an go bak iina di siti. Di neks die im an Baanabas lef go a Dorbi.\n21Dem priich di gud nyuuz iina Dorbi an uol iip a piipl biliiv iina Jiizas. Den dem go bak a Lischra, Aikoniyom, an Antiyak 22a elp di piipl dem we biliiv iina Jiizas fi get chrang iina wa dem biliiv. Dem tel dem fi enj aan pan di chuut we dem biliiv bout Jiizas. Dem tel dem se, “Wi afi go chuu nof sofarieshan fi get iina Gad kindom. 23Iina aal a di choch dem, Paal an Baanabas pik elda gi dem fi liid dem. An afta dem spen taim a prie an kip we fram fuud, Paal an Baanabas ton di liida dem an di choch piipl dem uova tu di Laad Jiizas we dem biliiv iina. 24Afta Paal an Baanabas paas chuu Pisidiya, dem go a Pamfiliya, 25an afta dem priich Gad wod tu di Porga piipl dem, dem lef an go dong a Ataliya. 26Di tuu a dem lef Ataliya an siel bak go a Antiyak. A Antiyak dem did lef fram afta di piipl dem we biliiv iina Jiizas did prie fi dem an sen dem fi go priich Gad wod tu ada piipl. Dem did aks Gad fi tek kier a dem an bles dem. Nou dat dem don dem di wok, dem kom bak tu di choch piipl we did sen dem out. 27Wen dem riich a Antiyak, Paal an Baanabas gyada op di choch piipl an tel dem evriting we Gad did gi dem powa fi du, an ou Gad gi di piipl we a no Juu di chaans fi biliiv iina im. 28An dem tan wid di piipl a Antiyak we biliiv iina Jiizas fi wan lang taim.\nContinue to Aks 15 »


Jan 14 | Bible.is\n1“No wori unuself. Chos iina Gad, an chos iina mi tu. 2A nof ruum iina mi Faada ous. Ef a neehn so it go mi wudn se notn tu unu. Mi a go we fi fiks op wan plies fi unu. 3An afta mi go we go fiks it op, mi gweehn kom bak kom tek unu kyari go we wid mi, so dat unu kyan de wid mi eniwe mi de. 4Unu nuo di wie fi go wich paat mi a go.”\n5Tamas den se tu im se, “Laad, wi no nuo di wie fi go wich paat yu de go. Ou wi kyan get fi nuo di wie fi go de?”\n6Jiizas ansa im an se, “Mi a di wie, mi a di chuut, mi a di wan we mek piipl kyan liv. Nobadi kyaahn go tu di Faada ef dem no go chuu mi. 7Nou ef unu nuo mi fi chuu, den unu wuda nuo mi Faada tu. Fram nou aan, unu nuo im an unu si'im.”\n8Filip se, “Laad, mek wi si di Faada an wi wi satisfai wid dat.”\n9So Jiizas se tu im se: “Yu no nuo mi, Filip, afta mi de mongks unu fi so lang? Enibadi we si mi si di Faada tu. Ou yu fi a aks mi se, ‘Shuo wi di Faada’? 10Yu no biliiv se mi liv iina di Faada, an di Faada liv iina mi? Di sitn dem we mi se mi no jos se dem aaf a mi uon. A di Faada we liv iina mi a du im wok. 11Chos mi wen mi se mi liv iina di Faada an dat di Faada liv iina mi. An ef unu kyaahn biliiv mi sieka wa mi se, den biliiv mi kaaz a di mirikl dem we unu si. 12Fi chuu chuu mi a tel unu se enibadi we biliiv iina mi ago wok di powaful mirikl dem we mi a du. Dem aal ago wok powafula mirikl dan wa mi du nou, kaa mi a go bak a di Faada. 13An mi wi du eniting unu aks fa kaa unu a mi falara. Mi gweehn dwi'it so dat di Bwai Pikni kyan get fi shuo ou di Faada big an powaful. 14Unu kyan aks mi fi eniting kaa unu a mi falara, an mi wi gi'it tu unu.\n15“Ef unu lov mi fi chuu, unu gweehn du aal a wa mi tel unu fi du. 16An mi ago aks mi Faada fi sen wan neda sumadi fi elp unu an de wid unu aal di taim. 17Da sumadi de a di Spirit we shuo piipl di chuu sitn dem bout Gad. Di worliyan dem kyaahn tek im iin an mek im kanchuol dem laif, kaa dem no si im an dem no nuo im. Bot unu nuo im, kaaz im liv wid unu an ago de insaida unu.\n18Mi naa go lef unu laik se unu a pikni widout no mada ar faada. Mi a kom bak tu unu. 19Likl muo fram nou, di worliyan dem naa go si mi agen, bot unu gweehn si mi. Kaa mi a liv, unu gweehn liv tu. 20Wen da die de kom, unu ago si se mi liv iina mi Faada, dat unu liv iina mi an dat mi liv iina unu. 21Di sumadi we nuo an du wa mi se, a dem lov mi. Mi Faada ago lov di sumadi we lov mi. Mi ago lov dem tu, an mi gweehn shuo dem a uu mi bi.”\n22Den Juudas — no Juudas Iskyariyat nou, wan neks man we niem Juudas tu — aks im se, “Bot, Laad, wa mek wi ago kyan si yu, bot yu naa go mek di worliyan dem si yu?”\n23Jiizas se tu im se, “Ef sumadi lov mi den da sumadi de ago du wa mi se dem fi du. Mi Faada ago lov dem, an di tuu a wi ago liv wid dem. 24Sumadi we no lov mi, no du wa mi se. Di sitn dem unu ier mi se, a no mi kom op wid dem; a mi Faada, di wan we sen mi kom ya.\n25“Mi a se dem sitn ya tu unu wail mi de mongks unu. 26Bot di elpa, di Uoli Spirit, we di Faada gweehn sen kaa unu a mi falara, im ago tiich unu evriting an im ago memba unu bout evriting mi tel unu.\n27“Mi a lef go we, bot mi ago mek unu av piis iina unu aat — di kaina piis we mi av iina fi mi aat. A no di sed kaina piis yu get fram di worl. No mek unu aat bada unu, an no kech unu fried. 28Unu ier mi tel unu se, ‘Mi a go we an mi a kom bak tu unu.’ Ef unu lov mi, unu wuda glad se mi a go a mi Faada, kaa mi Faada biga dan mi. 29Mi a tel unu bifuo it apm, so dat wen it du apm unu kyan biliiv se a chuu mi did de taak. 30Mi naa go taak tu unu fi moch langga, kaa di ruula fi da worl ya de pan im wie a kom. Im no av no powa uova mi. 31Mi onggl a du wa mi Faada tel mi fi du, so dat di piipl dem iina di worl kyan nuo se mi lov mi Faada.\nContinue to Jan 15 »


Luuk 11 | Bible.is\n1Wan die Jiizas did de som we a prie. Afta im don, wan a im speshal falara dem se tu im se, “Laad, shuo wi ou fi prie, laik ou Jan shuo fi im falara dem ou fi prie.” 2Jiizas tel dem se, “Wen unu prie, unu fi se: “ ‘Faada, mek piipl av nof rispek fi yu an yu niem, Mek di taim kom wen yu ruul iina evri wie. 3Evridie gi wi di fuud we wi niid 4Paadn wi fi aal a di rang we wi du, ka wi paadn piipl we du wi rang tu. An no mek wi fies notn we wi kaaz wi fi sin.’ ”\n5Den Jiizas se tu dem se, “Supuoz wan a unu av wan fren, an unu go tu im iina migl nait an se, ‘Brejrin len mi chrii bred de, 6kaaz wan a mi fren dem we a paas chuu di ieriya tap a mi yaad, an mi no av notn at aal fi'im nyam.’\n7“An wa ef im fren tan iina im ous an se, ‘No bada mi man. Mi duor lak aredi, an mi an mi pikni dem gaan a bed. Mi kyaahn get op an gi yu notn nou.’ 8Mi a tel unu, im naa get op jos kaaz di tuu a dem a fren, im wi get op an gi im evriting im aks fa kaaz im fren naa go tap nak.\n9“So, mi a tel unu. Aks fi wa unu waahn an unu wi get it, luk fi wa unu waahn an unu wi fain it; nak pan di duor an it wi uopm op. 10Kaaz enibadi we aks wi get wa dem aks fa, di wan dem we luk wi fain wa dem a luk fa, an di duor wi uopm fi di wan dem we nak.\n11“Wich wan a unu we a faada, wuda gi unu pikni wan siniek wen dem aks unu fi wan fish? 12Ar wich wan a unu wi gi unu pikni skaapiyan, wen dem aks fi eg? 13Ef unu so wikid an stil nuo ou fi gi unu pikni nais sitn, unu no tingk se unu Faada op iina evn wi iivn muo dan redi fi gi di Uoli Spirit tu enibadi we aks im!”\n14Wan taim Jiizas did a ron wan diiman outa wan man. Nou, di man kudn taak kaaz di diiman did mek im dom. Afta Jiizas ron out di diiman, di man staat chat, an evribadi we si wa apm jaa jrap uopm. 15Bot som a dem se, “A Belzibob, di diiman ruula, gi im powa fi ron out diiman.” 16Som ada piipl iina di kroud did waahn fi tes Jiizas fi si ef a riili Gad sen im. So dem aks im fi wan sain fi pruuv se a Gad sen im.\n17Jiizas did nuo wa did de iina dem main, so im se tu dem se: “Wan kindom naa go laas ef di piipl dem we liv iina it a fait gens dem wan aneda, it ago mash op. Eni fambili we a fait gens dem wan aneda mos mash op. 18So, ef Sietan a fait gens imself, ou im kindom fi laas? Mi a aks unu dis sins unu se a Belzibob gi mi powa fi ron out diiman. 19Nou, ef a Belzibob gi mi powa fi ron out diiman, den a uu gi fu'unu piipl powa fi ron dem out? Unu uona piipl ago se unu rang bout mi. 20Bot ef a Gad gi mi powa fi ron out diiman, dat miin se Gad a ruul mongks unu aredi.\n21“Wen wan chrang man we av wepan, a gyaad im ous, evriting we im uon sief. 22Bot ef sumadi we chranga dan im, atak im an win im, di chranga wan ago tek we di wepan dem wa di man did tingk se wuda kip im sief, an shier op shier op aal a wa im tek.\n23“Enibadi we no de pan fi mi said, gens mi, an aal a uu naa elp mi gyada, a skyata.\n24“Wen wan wikid spirit kom outa sumadi, it go chuu dezot, a luk plies fi res. Wen it no fain no we, it se ‘Mi a ton bak go a di ous we mi lef.’ 25Wen it kech bak, it fain se di ous swiip kliin an evriting niit an taidi 26Di diiman si dat, an go fain sevn muor spirit we wosa dan im an di uol a dem go liv de. Iina di lang ron, di man ago wosa aaf dan bifuo.”\n27Siem taim Jiizas a taak, wan uman iina di kroud baal out, “Di uman we bring yu iina di worl an we tek kier a yu, riili bles.”\n28Jiizas ansa ar an se, “Di piipl dem we ier Gad wod an du we it se, a dem riili bles.”\n29Wen muor an muor piipl staat fi kroud roun Jiizas, im se, “Di piipl dem iina da taim ya, a wan wikid set a piipl. Dem aks fi wan sain we wuda pruuv se a Gad sen mi. Dem naa get non! Di onggl sain dem ago get a sopm laik wa did apm wid Juona. 30Jos laik ou Juona did a wan sain fi di Ninive piipl dem, a siem so di Man we Gad Pik ago bi wan sain fi di piipl dem iina da taim ya. 31Di kwiin we kom fram Shiiba iina di sout, shi ago kom bak alaiv wid di piipl dem fram da taim ya. Shi ago shuo se dem rang, kaaz shi did kom fram faar faar jos fi ier di waiz sitn dem we Salaman did av fi se. Bot luk ya, sumadi we biga dan Salaman de rait ya-so. 32Di piipl fram Ninive, ago tan op pan jojment die wid di piipl dem fram da taim ya an shuo dem se dem rang. Kaaz wen Juona did waan di Ninive piipl, dem did sari fi we dem du an chienj dem wiez. Bot luk ya, sumadi we biga dan Juona de rait ya-so.\n33“Nobadi no lait lamp an put it wich paat nobadi kyaahn si it ar kova it wid bokit. Lamp pudong we piipl kyan si di lait wen dem kom iin. 34Yu yai dem a laik lamp, a dem gi yu badi lait. Wen yu yai dem gud, yu uol badi ful-a lait. Ef dem bad, yu badi ful-a daaknis. 35Mek shuor di lait we iina yu a riili lait. 36Ef yu uol badi ful-a lait, an no paat a it no daak, it ago lait op laik wen lamp lait a shain pan yu.”\n37Afta Jiizas don taak, wan Farisii invait im a im yaad fi kom nyam wid im. So Jiizas go wid im an wen im riich im sidong a di tiebl. 38Di Farisii shak fi si se Jiizas no wash im an dem bifuo im staat iit (kaaz dis a sitn we di Farisii dem du kaaz dem tingk dat wi mek dem rait wid Gad).\n39Di Laad se tu di Farisii, “Nou unu Farisii, unu wash di outsaida kop an pliet, bot iina unu aat, unu griidi an wikid. 40Di uol a unu a fuul! No di siem wan we mek di badi mek di aat tu? 41Gi tu di puor an du it fram unu aat, an den dat wi shuo se evri we kliin.\n42“Aal unu Farisii — Chobl fi unu, kaaz outa evri ten bongl a mint, tii bush an di sitn dem we unu gruo iina unu gyaadn, unu gi Gad wan. Bot stil unu no diil wid piipl fier an unu no lov Gad niida. Wa unu fi du a diil wid piipl fier, lov Gad an gi Gad di wan outa evri ten we unu av siem wie.\n43“Unu Farisii — chobl fi unu! Kaaz unu lov fi sidong iina di bes siit iina di Juu dem choch. An unu lov wen piipl gi unu speshal oudi wen unu go a maakit.\n44“Chobl fi unu, kaaz unu komiin laik griev wa piipl waak pan an no nuo se it de de, chuu dem no av no maak pan dem.”\n45Wan Laa tiicha ansa Jiizas se, “Tiicha, wen yu se dem sitn ya, yu a disrispek wi tu.”\n46Jiizas se, “Unu si aal unu we tiich di Laa — chobl fi unu! Kaaz unu pak op piipl wid luod we dem kyan bieli manij, an unu, unu no iivn lif wan fingga fi elp dem.\n47“Chobl fi unu, kaaz unu bil tuum fi di prafit dem, an a di siem piipl we unu kom fram kil dem. 48Wen unu bil tuum fi di prafit dem we unu piipl dem kil, wa unu a se a dat unu piipl did rait. 49Sieka dis, Gad we waiz iina evri wie se, ‘Mi wi sen prafit an apasl gi dem, bot dem wi kil som, an dem ago mek som a dem sofa.’ 50Di piipl dem fram de taim ya afi go ansa fi aal a di blod a di prafit dem we dem kil fram di worl staat; 51fram Iebl go rait dong tu Zakaraiya we dem kil bitwiin di alta wich paat dem bon sakrifais iina Gad ous. Yes mi a tel unu, di piipl dem fram da taim ya afi go ansa fi aal a dem.\n52“Chobl fi unu we tiich di Laa, kaaz unu tek we di kii we uopm di wie fi piipl andastan an nuo Gad wod. Unu neva go iin an unu a tap ada piipl fram go iin tu.”\n53Wen Jiizas lef de-so di Farisii an di Laa tiicha dem staat fi chriit im wikid. Dem aks im wan bag a chriki kwestiyan, 54so dem kuda kech im an yuuz wa im se gens im.\nContinue to Luuk 12 »


Bangk a Jumieka - Wikipidia\nBangk a Jumieka\nDi Bangk a Jumieka a di senchral bangk a Jumieka lokiet ina Kinston. Iwe-exstablish bai di Bangk a Jumieka Ak 1960 ah weh-opin pah 1 Mie 1961. Irispans fi di maniteri palisi a Jumieka pah di inschrokshan a di Minista a Finans.\nDi Bangk a Jumieka, extablish bai di Bangk a Jumieka Laa (1960), bigin aparieshan ina Mie 1961, we toerminiet di Koransi Buod Sistim we eh-egzis frah 1939. Di extablishment a di Senchral Bangk eh fi rekanaiz di niid fi wah apruopriet regiulietid finanshal chokcha fi ingkorij di divelopment pruoses, potikiula az Jumieka weh bout fi embaak pah di ruod tu palitikal indipendans.\nDi Senchral Bangk ruol ten fi bi muosli riaktiv bai niecha az di instityuushan grapl wid wuoliip a nashinal ah intanashinal divelopment. Ousomeba, ina riisant ier, maniteri palisi implimentieshan kiaraktaraiz bai muo pruoaktiv stans, az di Senchral Bangk aktivli siik fi ingkorij di apropriet invairament fi ikanamik gruot ah divelopment. Az a rizolt, di Senchral Bangk inchajuus wah pruogram fi finanshal rifaam — Di Finanshal Sekta Rifaam Pruogram (FSRP) ina 1985. Dis inishitiv eh-iem fi muo ifektiv intimidieshan, chuu di ingkorijment a maakit fuos ah di chrentnin a di Senchral Bangk kiapasiti fi impliment maniteri palisi.\nAaganizieshan[change up | change up di source]\nDi Bangk a Jumieka ron bai Buod a Direkta ed bai di Gobna a di Bangk a Jumieka. Di Buod a Direkta kompuoz a di Gobna uu a aalso Chieman a di Buod, di Siinia Depiuti Gobna, di Finanshal Sekriteri ah six ada direkta. Aal a dem apaint bai di Minista a Finans fi faib ier toerm. Dan Wiebi (Don Wehby), chiif aparietin afisa a GriesKenedi Limitid (GraceKennedy Limited) ah faama senita, eh-kaal fi di separieshan a di pozishan a gobna ah chieman.\nBrayan Winta (Brian Wynter), faama depiuti gobna, weh-niem az di nyuu Gobna a di Bangk, ifektiv 1 Disemba 2009.\nOptel den, Aajri Andisn (Audrey Anderson), siinia depiuti gobna, weh in chaaj a di Bangk.\nDi muos riisant Gobna a di Bangk a Jumieka wena Derik Miltan Latibodier (Derick Milton Latibeaudiere) uu eh-tekop daade puos pah 1 Iepril 1996 ah uu rizain pah 30 Aktuoba 2009.\nIikanami a Jumieka\nDi las' time da page yah change a 16:04 pon 7 June 2019.


Maak 3 | Bible.is\n1Wan neda die Jiizas go bak a di Juu dem choch an wan man wid wan kripl an did de de. 2Di Farisii dem wach Jiizas laik wan aak fi si ef im did a go mek di man beta pan di Sabat, so dem kuda av sopm fi se gens im. 3So Jiizas se tu di man wid di kripl an se, “Tan op infronta evribadi.” 4Den im aks di piipl, “Wich wan di Laa se wi kyan du pan di Sabat: fi du gud ar fi du bad, fi siev sumadi laif ar fi kaaz sumadi fi ded?” Bot nobadi neva se a wod. 5Jiizas luk roun pan dem an im did wel beks an it bon im fi si ou dem aad-iez. So im se tu di man se, “Chrech out yu an.” Di man chrech out im an, an im an get beta. 6So siem taim di Farisii dem lef out an go staat plan wid Erad falara dem fi kil Jiizas.\n7Den Jiizas an im falara dem lef out an go dong a di sii, an wan uol iip a piipl fram Gyalalii fala im. An fram Judiya, 8Jeruusilem, Iduomiya, uova di ada said a Riva Jaadn, an roun Taiya an Saidan uol iip muo piipl kom tu im wen dem ier bout di sitn dem we im did du. 9Sieka di kroud, Jiizas tel im falara dem fi get wan likl buot redi fi im, so dat di kroud wudn push aad gens im. 10Kaaz chuu im did iil nof a dem, aal a di sik piipl dem did a push an a chrai fi get kluos so dem kuda toch im. 11An piipl we av diiman iina dem, enitaim di diiman dem si Jiizas, dem fling dong demself an baal out se, “Yu a Gad Bwai Pikni!” 12Bot Jiizas wuda waan di diiman dem se dem mosn tel nobadi bout im.\n13Nou Jiizas go op pan wan il an kaal aal uu im did waahn an dem kom tu im. 14Im pik out twelv man we im kaal im apasl, so dat dem kuda tan wid im an dat im kuda sen dem fi go priich, 15an dat im kuda gi dem di rait an di powa fi ron out diiman outa piipl. 16Di twelv we im pik a did Saiman we im kaal Piita, 17Jiemz an im breda Jan, Zebidii tuu bwai dem, we im kaal Buowanojiiz (dat miin man we komiin laik tonda); 18Anju, Filip, Bartalimyuu, Matyu, Tamas, Jiemz Alfiyos bwai, Tadiyos, Saiman di Zelat, 19an Juudas Iskyariyat, di wan we sel out Jiizas.\n20Nou Jiizas go bak a di ous wich paat im did a stie an wan kroud a piipl did gyada op de, so im an im falara dem kudn get fi iit. 21Wen im fambili ier dis, dem go fi im fi go tek chaaj a im, kaaz dem se, “Im a luuz im ed.”\n22Di Laa tiicha dem we did kom dong fram Jeruusilem se, “Im av Belzibul, di diiman ruula, iina im. A Belzibul gi im powa fi ron out diiman.”\n23So Jiizas kaal di piipl dem an tel dem wan likl tuori fi tiich dem sitn. Im aks dem se, “Ou Sietan fi ron out imself, iihn? 24Ef di piipl a wan kindom a iet dem wan aneda an a fait gens dem wan aneda, da kindom de kyaahn laas lang. 25Ef di piipl iina wan fambili a iet dem wan aneda an a fait gens dem wan aneda, da fambili de kyaahn laas lang. 26An ef Sietan iet imself an a fait imself, im no wuda luuz im powa, im kindom no wuda mash op an no don im wuda don fa? 27An nobadi kyaahn brok iina wan chrang man ous an tiif out im sitn dem. Dem wuda afi tai im op fos. Wen dem tai im op, a da taim de dem kyan tek we evriting. 28Mi a tel unu di chuut, piipl wi get paadn fi aal kaina sin, iivn fi aal a di torbl sitn dem we dem se gens Gad. 29Bot nobadi we se torbl sitn gens di Uoli Spirit kyaahn get paadn fi dat, kaaz dem wuda sin wan sin we nobadi kyaahn get paadn fa non at aal.”\n30Jiizas se dat kaaz dem did se, “Im av wan diiman iina im.”\n31Den Jiizas mada an im breda dem kom fi si im. Dem tan op outa duor an sen sumadi go kaal im. 32Di kroud a piipl we did a sidong roun im se tu im se, “Yu mada, yu breda, an sista dem outa duor fi si yu.”\n33Im ansa dem se, “Uu a mi mada an uu a mi breda dem?”\n34Den im luk roun pan di piipl dem we did a sidong roun im an se, “Si mi mada an mi breda dem ya! 35Enibadi we du wa Gad se dem fi du a mi breda, sista, an mada dat.”\nContinue to Maak 4 »


Ruoman 15 | Bible.is\n1Nou wi we chrang iina wa wi biliiv, wi fi tek taim wid an elp di wan de we wiik. Wi no fi jos du di sitn dem we wi waahn an wa wi mek wi api. 2Insteda dat mek evri wan a wi du di sitn dem we wi mek wi breda an sista api, mek wi du di sitn dem we gud fi dem an wa wi elp fi bil dem op. 3Iivn Krais Jiizas neva du di sitn dem we im du fi mek imself api. It rait iina Gad wod dat Jiizas se tu Gad se, “Wen piipl chat bad bout yu an shiem yu, aal we dem se bout yu, dem riili a se bout mi tu.” 4Evriting we rait dong iina Gad wod, rait dong fi tiich wi an fi elp push wi fi tan op chrang an no gi op so dat wi kyan gwaan luk fi get di sitn dem we Gad pramis wi.\n5Mi prie se Gad, Gad uu kyan mek piipl chrang an kaaz dem fi eng aan an no gi op, mi prie se im wi kaaz unu fi liv iina piis wid unu wan aneda wail unu a fala Krais Jiizas. 6So dat aal a unu kyan kom tugeda wid wan aat an wan vais an priez di Gad an Faada fi wi Laad Jiizas Krais.\n7So den tek unu wan aneda siem laik ou Krais Jiizas did tek unu, so dat piipl wi priez Gad. 8Kaaz mi a tel unu, Krais Jiizas did kom fi elp di Juu dem. Im did kom fi shuo dem se Gad wi aalwiez du wa im se im ago du — im did kom fi shuo dem se Gad wuda du aal we im did pramis di Juu dem faada faada go bak se im wuda du. 9Krais Jiizas did kom tu, so dat di piipl we a no Juu kuda priez Gad kaaz im did gud an kain tu dem. A siem so it rait iina Gad wod se: “So mi wi gi yu tangks wen mi de mongks di piipl we a no Juu, an mi wi sing priez tu yu.” 10Wan neks paat se: “Aal di piipl we a no Juu get api an priez Gad wid im piipl di Juu dem.” 11An wan neda paat se: “Priez di Laad aal a unu we a no Juu, an mek evribadi evriwe priez im.” 12An iina wan neda paat a Gad wod, Aizaiya se: “Sumadi fram Jesi fambili ago kom, an im ago ruul uova di piipl we a no Juu, an dem ago luk fi im gi dem aal we im pramis fi gi dem.”\n13Mi prie se Gad, Gad we kaaz piipl fi luk fa an nuo fi shuor se dem wi get wa im pramis, mi prie se im wi gi unu piis iina unu aat an mek unu aat api, api kyaahn don kaaz unu biliiv iina im. Mi prie se im du dat, so dat di Uoli Spirit wi kaaz unu muor an muor fi luk fi get di sitn dem we Gad pramis an nuo fi shuor se yu wi get dem.\n14Mi breda an sista, mi muor dan shuor bout unu, mi nuo se unu a gud piipl, unu nuo evriting we unu sopuoz fi du an unu kyan tiich unu wan aneda. 15Bot iina da leta ya mi diil wid unu aad, mi no uol notn bak wen it kom tu sortn an sortn tingz kaaz mi waahn unu fi memba dem. Mi no uol notn bak kaaz Gad gud an kain tu mi, 16im mek mi wan a Krais Jiizas sorvant dem an sen mi fi wok mongks di piipl dem we a no Juu. Mi a laik wan priis, fi mi jab a fi priich di Gud Nyuuz we Gad gi mi tu di piipl we a no Juu, so dat di Uoli Spirit kyan mek dem kliin an gi dem op tu Gad laik wan sakrifais, wan sakrifais we Gad kyan api wid.\n17So kaaz mi an Krais Jiizas a wan, mi kyan proud a di wok we mi a du fi Gad. 18Mi wudn mad fi taak bout notn bot di wok we Krais Jiizas yuuz mi fi du — di wok we kaaz di piipl we a no Juu fi staat du aal a wa Gad se dem fi du. Dem staat fala Gad kaaz a di sitn dem we mi se an du, 19an kaaz a di sain dem an di mirikl dem we Gad Spirit gi mi di powa fi du. So fram Jeruusilem go klier a Ilirikom, mi priich di Gud Nyuuz bout Krais Jiizas aal bout. 20Wa mi did aalwiez waahn fi du a fi go priich di Gud Nyuuz bout Krais Jiizas wich paat nobadi neva go priich yet. Da wie de mi wudn a bil pan di wok we sumadi els di staat fi du, 21bot insteda dat, siem laik ou it rait dong iina Gad wod: “Di piipl we nobadi neva tel bout Jiizas, dem wi si an di wan dem we neva ier bout im, dem wi andastan.”\n22A kaaz a di wok we mi did a du, mek nof taim mi no get fi kom luk fi unu. 23Bot nou mi naa notn a kip mi wich paat mi de, mi wok don an a nof ier nou mi waahn kom si unu. 24Wen mi a go a Spien, mi uop se mi kyan paas chuu an si unu an dat afta mi spen likl taim wid unu, unu wi elp mi fi go we mi a go. 25Bot rait ya nou mi a go a Jeruusilem fi elp Gad piipl. 26Kaaz di choch dem iina Masiduoniya an Akaiya did muor dan api fi gi moni tu Gad piipl iina Jeruusilem we puor. 27A dem mek op dem main fi du it, nobadi neva afi se notn tu dem, bot di chuut a dat dem sopuoz fi elp Gad piipl we puor. Kaaz ef di Juu dem did shier aal a di nais sitn dem we Gad spirit gi dem wid di piipl we a no Juu, dem no fi shier dem moni an tingz wid dem tu. 28So den afta mi don aal a dis an mek shuor di moni riich dem sief, mi wi ed out fi Spien bot mi ago kom fi unu wie, 29an mi nuo se wen mi kom de, Krais Jiizas ago bles unu nof nof.\n30Kaaz aal a wi biliiv iina Jiizas Krais, an sieka di lov we di Uoli Spirit gi wi, mi a beg unu breda an sista fi prie tu Gad fi mi. Kom prie wid mi an prie aad aad. 31Prie se di piipl iina Judiya we no biliiv iina Jiizas Krais, prie se dem no ort mi. An prie tu se Gad piipl iina Jeruusilem wi api wid wa mi did du fi dem an tek wa mi bring fi dem. 32So prie bout dem sitn de so dat mi kyan kom luk fi unu, ef dat a wa Gad waahn, an dat wen mi kom mi aat wi api an mi kyan get som res wail mi dong de wid unu. 33Nou mi prie se Gad we gi piipl piis iina dem aat wi tan wid di uol a unu. Iemen!\nContinue to Ruoman 16 »


Kiapital ponishment - Wikipidia\nAbalish fi aal kraim – 103 (53%)\nAbalish fi aal kraim exep anda exepshanal/speshal sorkomstans (laka kraim komit ina waartaim) – 6 (3%)\nNo yuuz ina praktis (anda a maratuoriom ar no yuuz kiapital ponishment fi akliis 10 ier) – 50 (26%)\nRitien det penalti ina laa ah praktis – 36 (18%)\n*Nuot – Akiuret az av Maach 2015 wen Surinam abalish kiapital ponishment.\nKiapital ponishment, det penalti ar exikyuushan a ponishment bai det sangshan bai gobament. Di sentans refa tu az det sentans. Kraim we kiah rizolt ina det penalti nuo az kiapital kraim ar kiapital ofens. Di toerm kiapital diraiv frah di Latn capitalis ("a di ed", we refa tu exikyuushan bai biyedin).\nToti-six konchri aktivli praktis kiapital ponishment, 103 konchri outrait don-abalishi de jure fi haal kraim, six don-abalishi fi aadneri kraim (wails deh mentieni fi speshal soerkomstans laka waar kraim), ah 50 abalishi de facto (deh no yuuzi fi akliis ten ier an/ar anda maratuoriom).\nKiapital ponishment a mata a aktiv kanchovasi ina difrah-difrah konchri ah stiet, ah pozishan kiah vieri widin a singgl palitikal aidialaji ar kolchral riijan. Ina di Yuropiyan Yuunian, Aatikl 2 a di Chaata a Fondamental Raits a di Yuropiyan Yuunian proibit di yuus a kiapital ponishment. Aalso, di Kongsl a Yuurop, we ab 47 memba stiet, proibit di yuus a di det penalti bai di membadem.\n↑ "Charter of Fundamental Rights of the European Union." (PDF) Nuoroda tikrinta 23 August 2010.


Jamaican Creole - Sample Verses - Internet Bible Catalog\nJamaican Creole - Sample Verses\nThe Internet Bible Catalog » List of Non-English Translations » Jamaican Creole - Sample Verses\nFor more information on the Jamaican New Testament, click here.\nJiizas Get Baptaiz\n(Matyu 3.13-17; Luuk 3.21, 22)\n9Roun dem taim de, Jiizas did kom fram Nazaret iina Gyalalii an Jan did baptaiz im iina Riva Jaadn. 10Siem taim Jiizas a kom op outa di waata, im si evn uopm op an di Spirit a kom dong pan im laik wan dov. 11An wan vais fram evn se, “Yu a fi mi wan dege-dege Bwai Pikni, mi lov yu an yu mek mi aat glad.” 12Siem taim di Uoli Spirit kaaz Jiizas fi go iina di dezot. 13An im did iina di dezot fi faati die. An wen im did out de, Sietan chrai aad aad fi mek im du rang. Im did out de mongks di wail animal dem bot ienjel did a luk aafa im.\n1Wen taim did staat, di Wod did de bout, an di Wod did de de wid Gad. Matarafak, di Wod a did Gad. 2Di Wod did de bout wid Gad fram bifuo di worl kom bout. 3Gad kaaz di wan we a di Wod fi mek evriting. Notn no de we im neehn mek. 4Im a di wan we mek evriting liv, an a im kyari lait kom gi piipl so dem kyan si. 5Im shain an lait op di daak an di daak kudn tap di lait fram shain!\nJiizas Krais Kom Bak Alaiv\n1Nou mi breda an sista mi waahn fi elp unu memba di mesij bout Jiizas Krais we mi did priich tu unu. A da sed mesij de we unu a kip iina unu aat an we evriting we unu biliiv bies pan. 2A da mesij ya we wi siev unu ef unu uol aan pan it chrang an kip it iina unu aat. Bot ef unu tap biliiv, di biliiv we unu yuus tu biliiv iina Krais a did fi notn. 3Kaaz mi tel unu di muos impuotant paat a di mesij siem laik ou Gad tel mi. Mi tel unu se Jiizas Krais kom an ded fi wi an siev wi fram wi sin dem jos laik ou Gad wod did se im wuda du it 4Mi tel unu se dem beri im an wen chrii die paas im kom bak alaiv, jos laik ou Gad wod se im wuda kom bak. 5An wen im kom bak alaiv im go an mek Siifas si im an den im twelv falara dem si im. 6Afta dat uol a faiv onjrid a wi breda an sista dem si im wan taim tu. Som a dem breda an sista de ded bot muos a dem stil alaiv. 7Afta dem piipl de si im, im go shuo imself tu Jiemz an afta Jiemz im mek di uol a im apasl dem si im. 8Mi a di laas sumadi fi si im an im mek mi si im iivn duo mi komiin laik sumadi we baan di rang taim.\npage revision: 1, last edited: 05 Jan 2015 14:31


Ifijan 2 - Holy Bible [Jamaican Bible]\nWan taim unu spirit did ded kaaz unu did a brok Gad laa an unu did a liv iina sin.\nDem taim de unu yuus tu du di wikid sitn dem we di worliyan dem du. Unu yuus tu fala di wan we ruul an av powa iina di skai, di spirit we a wok iina di piipl dem we ton we fram wa Gad waahn dem fi du.\nMatarafak, aal a wi yuus fi liv laka dat wan taim. Wi did a liv onggl fi wa wi badi waahn an fi di rang sitn dem wa wi main tel wi fi du. Wi did komiin jos laik evribadi els we fi get joj an ponish fi dem sin.\nBot chuu Gad gud an kain kyaahn don an siek-a ou im lov wi nof nof,\naal wen wi spirit did ded siek-a wi sin dem, Gad mek wi kom bak alaiv siem taim Jiizas did kom bak alaiv. (A kaaz Gad lov unu iivn duo wi no dizorv it mek im siev unu.)\nGad mek wi kom bak alaiv siem taim wid Jiizas, an mek wi sidong wid Jiizas iina evn so wi kyan ruul wid im, kaaz wi an Jiizas a wan.\nGad du aal a dis ya, so dat iina di worl we a-go kom, im kyan shuo evribadi ou im lov wi iivn duo wi no dizorv it an kain tu aal a wi siek-a wa Krais Jiizas du fi wi.\nGad siev unu kaaz im lov unu iivn duo wi no dizorv it, an kaaz unu chos iina im. A no siek-a notn we unu du mek im siev unu. Di nyuu laif we Gad gi unu a wan prezent.\nNobadi kyaahn brag an buos se Gad siev dem siek-a wa dem du.\n“Piipl we no sorkomsaiz,” a dat di Juu dem kaal piipl we neva baan Juu. Di Juu dem kaal demself “piipl we sorkomsaiz,” kaaz fi dem faada sorkomsaiz dem wen dem sumaal, fi shuo se dem a Gad piipl. So memba\nse wan taim, unu neva nou Krais Jiizas, unu a neva paat a Gad piipl, Izrel, an unu kudn kip kompni wid dem niida. Di diil we Gad mek wid im piipl neehn av notn fi du wid unu. Unu did iina di worl, unu neva did a liv fi notn an unu neva nuo Gad.\nBot, siek-a Jiizas Krais blod, unu we did de faar fram Gad no de faar agen.\nWan taim, piipl we a Juu an piipl we a no Juu did iet dem wan aneda. Bot nou, Jiizas mek di tuu a dem liv laik wan. Im brok dong di iet we dem did fiil an we did a kip dem fram wan aneda. It did komiin laik wan stuon waal. Nou, dem kyan liv tugeda, kaaz Jiizas tek di tuu a dem an mek dem iina wan gruup a piipl.\nAn im du dat, wen im ded pan di kraas an tek we di Laa wid di ruul dem, so wi no afi fala dem no muor. Im du dat, so dat, wid im uona laif, im kuda mek piis mongks piipl we a Juu an piipl we a no Juu, an so dat im kuda ton dem iina wan gruup a piipl.\nWen Jiizas ded pan di kraas, im put di tuu gruup a piipl dem tugeda an im mek tingz rait bitwiin dem an Gad. A so kom im mek dem tap iet dem wan aneda.\nSo Jiizas Krais kom kom priich di Gud Nyuuz bout ou piipl kyan av piis wid Gad. Im priich tu di Juu dem we a Gad piipl an tu piipl we a no Juu we neehn nuo Gad.\nSiek-a Krais Jiizas, di Uoli Spirit mek aal a wi kyan go tu Faada Gad.\nUnu komiin laik wan bildin. Jos laik ou bildin mek pan foundieshan, a siem so unu av wan foundieshan. Fi unu foundieshan a di apasl an prafit dem. An Krais Jiizas a di rakstuon we uol di bildin tugeda.\nAn a im bil op di bildin iina wan ous fi di Laad.\nSo, unu piipl we a no Juu, kaaz unu chos iina Jiizas, Gad a bil op unu an di Juu dem we chos iina Jiizas. Im a bil unu op tugeda fi faam wan ous we Gad Spirit liv iina.


Ischri a di Amoerkaz - Wikipidia\nDi ischri a di Amoerkaz kova buot Naat ah Sout Amoerka, ingkluudn Senchral Amoerka ah di Kiaribiyan. Itaat wid piipl a-maigriet ina dem ieria ya frah Ieja juurin di ait a di hAis Iej. Demya piipl ya weh sepret frah di wandem ina di "Uol Wol" tel di Yuropiyandem kom ina di 10t ah 15t senchri.\nDi ansistadem a di Nietiv Amoerkandem we wi nuo tide, yuus fi ont ah geda fuud. Deh maigriet ina Naat Amoerka, askaadn tu di muos papiula tiori, kraas di Bierin Lan Brij. Likl Pielio-Indian gruup prabli fala di mamat ah hada hanimal.\nKolchral chriet a di fos imigrantdem den faam di bakbuon fi kolcha laka di Irokwai pah Naat Amoerka, ah di Pirahã ina Sout Amoerka. Demya kolcha ya deh divelop ina Siblaizieshan. Kolcha we wi wuda kansida sivilaiz ingkluud: Kahuokia, Zapotek, Toltek, Olmek, Maya, Aztek, Purepecha, Chimor, ah di Ingka.\nDi las' time da page yah change a 10:21 pon 31 May 2016.


1 Piita 3:3-4\n Unu no fi dipen pan di fansi-fansi ier stail dem, ar guol chien, banggl an aal saat a fandanggl fi mek unuself luk gud. An unu no fi dipen pan di fansi-fansi jres dem niida. Insted-a dem sitn de, unu fi wach unu aat. A ou unu aat tan — a dat wi riili mek unu luk gud. Wen sumadi jengkl an kwaiyat — a dat luk gud kyaahn don, an a dat a-go laas fi eva, an a dat riili mata tu Gad tu.\n2 Korintiyan 4:16\nSo iivn duo wi a get uol an wi badi bata-bata fram aal we wi a go chuu, wi no gi op. Evridie Gad mek wi spirit chrangga an chrangga an gi wi di chrent fi gwaan du im wok.\nA Gad mek wi tan ou wi tan. Gad mek wi an Jiizas wan, so wi kyan du di gud sitn dem we im did plan fi wi du fram wie bak wen.\nMi breda an sista, wan muor ting mi waahn se tu unu. Unu si eniting we chuu, eniting we unu kyan rispek, eniting we rait, eniting we gud an kliin, eniting we piipl kyan luk pan an fiil gud bout, eniting we piipl kyan taak gud bout, eniting we fit fi get big op — a dem sitn de unu fi set unu aat an main pan aal di taim.\nNou, ef yu onggl a tingk bout di sitn dem we yu badi waahn fi du, yu a-go ded. Bot ef aal yu a tingk bout a di sitn dem we Gad Spirit waahn yu fi du, Gad wi mek yu riili liv an gi yu piis iina yu aat.\n “Aal kluoz? Wa mek unu a wori op unuself bout dat? Tingk bout ou di lili dem gruo out iina di fiil. Dem no wok, an dem no mek no kluoz fi wier. Bot ier mi no, no iivn Salaman wid aal a im fansi-fansi kluoz did jres op nais laik wan a dem lili ya.\n1 Timoti 2:9-10\n Mi waahn di uman dem fi jres prapa. Dem no fi jres op demself iina big fansi ier stail, guol, porl ar dier kluoz. Wa dem fi du a jres op demself wid di gud sitn dem we dem du fi ada piipl. A dat uman we a fala Gad fi du.\n Nou aal a unu a Gad pikni kaaz unu biliiv an chos iina Jiizas Krais. Aal a unu get baptaiz, an so nou unu an Jiizas a wan. An wen unu get baptaiz unu staat fi biyiev an gwaan laik im.\nEf nobadi ier di mesij an no du wa it se, dem komiin laik wan man we luk pan imself iina wan lukin glaas, si wa im luk laik,\n“A se chobl fu’unu Laa tiicha an Farisii piipl, unu set a ipokrit unu! Unu bil op tuum fi di prafit dem. An di piipl dem we did liv gud iina Gad yai, unu priti op dem griev.


1 Korintiyan 8 | Bible.is\n1 Korintiyan 8\n1Nou bout di fuud we unu sakrifais an gi faalz gad: wi nuo se aal a wi nuo bout da kaina sakrifais de. Wen yu nuo sopm it kaaz yu fi get buosi bot lov, lov bil op piipl — it elp dem get chrang. 2Di piipl dem we tingk se dem nuo sopm no riili nuo it yet laik ou dem fi nuo it. 3Bot ef sumadi lov Gad, Gad nuo dem.\n4So den dis ting bout weda wi shuda iit ar no iit di fuud we piipl sakrifais gi faalz gad: di uol a wi nuo se dem faalz gad de no riili alaiv. An wi nuo se a onggl wan riil Gad de bout. 5Som piipl se dat yu av nof difrant gad, som we liv pan ort an som we liv iina evn (an wi nuo se a nof tingz piipl kaal gad an laad). 6Bot wi nuo se a onggl wan Gad de bout. Im a di Faada we mek evriting an im a uu wi a liv fa. An wi nuo se a onggl wan Laad de bout an dat a Jiizas Krais, a im mek evriting an a im mek wi kyan liv.\n7Bot a no evribadi nuo dis. Som piipl get so yuus tu worship faalz gad dat wen dem iit di fuud dem stil tingk se a wan sakrifais tu di faalz gad dem. An chuu dem stil yong iina wa dem biliiv, dem tingk se dem a sin wen dem nyam da fuud de. 8Bot fuud naa go mek wi an Gad kluosa, so a notn ef wi iit di fuud ar wi no iit di fuud. It naa du wi notn bad.\n9Wach unuself duo! Unu frii fi iit di fuud bot mek shuor se wen unu a iit it, unu naa kaaz di wan dem we yong iina wa dem biliiv fi sin. 10Kaaz ef wan a dem piipl de si wan a unu we chrang a iit di fuud we dem gi op tu di faalz gad dem, unu no tingk se dem ago nyam it tu iivn duo dem tingk a sin? 11An iivn duo unu nuo se it aarait, da breda ar sista ya we no chrang laik unu an we Jiizas ded fa, maita tap biliiv sieka wa unu du. 12Wen yu kaaz sumadi fi go gens wa dem biliiv, an sin dem wie de, yu a sin tu. A laik unu a se Krais ded fi notn. 13So ef wa mi nyam ago kaaz mi breda fi sin, mi wi tap nyam it. Da wie de mi wudn kaaz im fi sin.\nContinue to 1 Korintiyan 9 »


1 Piita 1 | Bible.is\n1 Piita 1\n1Mi a Piita, wan a Jiizas Krais apasl dem — wan a di twelv man dem we did a waak wid im. Mi a rait tu unu, Gad piipl we skyata-skyata aal bout an a liv iina Pontos, Gyaliesha, Kyapaduoshiya, Iezha, an Bitiniya. 2Faada Gad pik unu fi wan riizn, jos laik im did a plan fi du lang bifuo unu baan. An im Spirit kliin op unu aat so unu kyan fala wa Jiizas Krais se. An Jiizas blod mek unu kliin tu. Mi prie se Gad wi aalwiez shuo unu im lov iivn duo wi no dizorv it an gi unu piis iina unu aat.\n3Tangks an priez tu di Gad an Faada a wi Laad Jiizas Krais. Im so gud an kain tu wi, im gi wi nyuu laif wen im mek Jiizas Krais ded an kom bak alaiv. Da wie de, wi nuo fi shuor se wi kyan get wa im pramis wi. 4Sieka dat, wi kyan luk fi get aal a wa Gad a kip sief iina evn fi im piipl dem. Dem sitn de kyaahn ded. Dem naa go pwail ar doti op. An dem kyaahn jrai op an disapier niida. 5Di siem wie Gad tek kier a dem, a siem so im powa ago kip unu sief tu, kaaz unu chos iina im. Im ago kip unu sief an siev unu iina evri wie, an a pan di laas die unu ago si aal a dat. 6So unu mos api bout aal a dem sitn ya, iivn duo rait ya nou unu maita sad fi wan likl wail sieka aal a di chraiyal dem we unu a fies, an di sitn dem we mek unu waahn du rang. 7Dem ya chraiyal ya, a fi tes umoch unu chos iina Gad, fi mek shuor se unu riili chos iina im, jos laik ou dem tes guol iina faiya fi mek shuor se di guol riil fi chuu. An di chos we unu chos iina Gad — dat wot muo dan guol, kaa guol kyan mash op. So iivn duo unu a go chuu faiya kaa unu chos iina Gad, unu wi gwaan chos iina im siem wie an paas di tes, so Gad wi priez unu an ana unu wen Jiizas Krais kom bak. 8Unu neva si Jiizas yet, bot unu lov im siem wie; an iivn duo unu kyaahn si im nou wid unu yai dem, unu stil biliiv an chos iina im. An no wod no de, we kyan mek piipl riili nuo ou glad an api unu bi! 9Unu wel api kaaz Gad a siev unu suol kaaz unu chos iina im.\n10Di prafit dem did sorch out aad aad fi chrai an andastan di wie ou Gad siev di piipl dem we chos iina im. An a di sorch we dem did sorch mek dem kuda taak bout ou Gad ago siev unu. 11Dem did chrai fi fain out a uu ar a wa taim Krais Jiizas Spirit, we iina dem, did aalwiez a taak bout. Di Spirit tel dem wie bifuo da taim ya se Krais Jiizas did ago sofa. An di Spirit tel dem bout aal a di gud gud sitn dem we ago apm afta dat tu. 12Gad mek dem si se wa dem did a taak bout a neva did fi dem, bot dem did fi apm fi unu. Di sed sitn we di prafit dem did se, a di siem Gud Nyuuz di priicha dem kom gi unu. A di Uoli Spirit, we did sen dong fram evn, did gi dem di powa fi kom kom tel unu — aal ienjel did waahn andastan dem sitn ya!\n13So sieka aal we Gad du, mek shuor se unu get unu main redi fi akshan. Kanchuol unuself an staat liv siiriyos. Kip unu main onggl pan di blesn dem we Gad ago gi unu wen Jiizas Krais kom bak. 14Laik som nais likl pikni we a fala Gad, no bada gi iin tu di bad sitn dem we unu yuus fi lang fa wen unu neehn nuo no beta, an go bak go du dem. 15Bot wa unu fi du a liv kliin an no dabl-dabl iina sin. Du wa rait iina evriting we unu du, jos laik ou Gad, di wan we kaal unu fi kom ton fi im pikni dem, onggl du di sitn dem we rait an gud an kliin. 16Kaaz it rait dong se, “Unu fi tan kliin an no dabl-dabl iina sin, kaa mi kliin an mi na'av notn fi du wid sin.”\n17Gad no paashal, an im ago joj evribadi bies pan ou dem liv dem laif an wa dem du. Ef unu kaal im Faada, unu fi liv rait an shuo im rispek fi di taim we unu de ya mongks chrienja. 18Kaaz unu nuo se a no notn laik silva an guol we kyaahn laas fi eva, Gad tek an siev unu fram di kaina laif we unu did a liv. Da laif de neva wot notn. An a da laif de unu get fram unu mada an faada piipl dem we did de ya bifuo unu. 19Bot Gad siev unu wid Krais Jiizas preshos blod, preshos laik wan biebi shiip we neva du notn rang at aal at aal; wan biebi shiip we naa no maak ar no kot ar notn laka dat. 20Gad did pik im fi du dis fram bifuo dis ya worl did mek an im shuo op iina di laas die dem fi unu uona gud. 21An a im mek unu biliiv iina Gad — Gad we did mek im kom bak alaiv an ana im. So da wie de unu wi chos iina Gad an unu wi kyan nuo fi shuor se im ago kip im wod an du som gud sitn fi unu.\n22Nou dat unu kliin op unu suol kaaz unu fala di riil mesij we dem tiich bout Krais Jiizas, unu kyan riili lov unu wan aneda. Unu mos aalwiez riili lov unu wan aneda wid aal a unu aat. 23Unu fi du dis, kaaz nou, unu no jos baan fram unu mada an faada we kyan ded, bot da taim ya unu baan fram Gad — an da siid ya kyaahn ded. Unu baan fram Gad sieka im wod we alaiv fi chuu, an we ago liv fi eva an eva. 24Gad wod se, “Evri man an uman a laik graas, an aal dem gud luks, an di big op we dem get tan laik wail flowaz. Di graas jrai op an di flowaz jrap a grong, 25bot di Laad wod liv fi eva an eva.” An da wod ya a di Gud Nyuuz we dem did priich tu unu.\nContinue to 1 Piita 2 »


Grandma’s bananas - Storybooks Jamaica\nGrandma’s bananas Grandma's bananas Granmaa banaana dem\nGranmaa gyaadn did nais-nais, fol a sogm, milet, an kasaava. Bot di bes a did di banaana dem. Alduo Granmaa did av nof granpikni, mi di nuo anda di kwaiyat se mi a did ar fievarit. Shi mek mi kom a ar yaad aal di taim. Shi tel mi likl siikrit tingz. Bot shi did av wan siikrit we shi no tel mi: which paat shi mek ar banaana dem raip.\nWan die mi si wahn big schraa baaskit inna di son outsaid a Granmaa ous. Wen mi aks ar se a we it fa, di onggl ansa mi get a did, “a mi majik baaskit.” Said a di baaskit, a di nof banaana liif we Granmaa ton uova evritaim. Mi did wel waahn nuo a wa. “We di liif dem fa, Granmaa?” mi aks ar se. Di onggl ansa mi get a did, “Dem a mi majik liif dem.”\nIt did intrestin fi wach Granmaa, di banaana dem, di banaana liif dem an di big schraa baaskit. Bot Granmaa sen mi go tu mi mada fi go du sopm. “Granmaa, du, mek mi wach we yu a go mek…” “No bi aadiez pikni, du we mi tel yu fi du,” shi se siiros. Mi ron go.\nWen mi kom bak, Granmaa did a siddong outsaid bot sho neva av no baaskit ar no banaana. “Granmaa, which paat di baaskit de, we aal a di banaana dem de, an we…” Bot di onggl ansa mi get a did, “Dem de inna mi majik plies.” Mi did disapaintid!\nTuu die afta dat, Granmaa sen mi inna ar bedruum fi ar waakin stik. Az suuhn az mi uopm di duor, wahn schrang raip banaana smel lik mi. Pan di insaid a di ruum a di Granmaa majik schraa baaskit. It did wel aid wid wahn uol blangkit. Mi lif it op an tek iihn di nais-nais smel.\nGranmaa vais fraitn mi wen shi kaal mi, “We yu a du? Ori op an bring mi stik kom.” Mi ori op an kom out wid ar waakin stik. “We yu a smail bout?” Granmaa aks se. A wen shi aks mi riyalaiz se mi stil did a smail bout ou mi fain out ar majik plies.\nDi neks die wen Granmaa kom vizit mi mada, mi buolt go a ar yaad fi chek di banaana agen. Wahn wel raip bonch did de de. Afta mi kova di baaskit agen, mi go biyain a di ous an it wan kwik-kwik. A did di swiitis banaana mi eva ties.\nDi neks die, wen Granmaa did inna di gyaadn a pik vejitebl, mi sniik go iihn an luk pan di banaana dem. Nieli aal a dem raip. Mi kudn elp bot fi tek a bonch a fuor a dem. Az mi a tiptuo go a di duor, mi ier Granmaa a kaaf outsaid. Mi bieli manij fi aid di banaana dem anda mi frak an waak paas ar.\nDi neks die a did maakit die. Granmaa wiek op orli. Shi alwiez kyari raip banaana an kasaava go sel a di maakit. Mi neva ori op fi go luk fi ar da die de. Bot mi kudn avaid ar fi lang.\nLieta inna di iivnin mi mada an faada kaal mi, an Granmaa. Mi did nuo a fi wa. Da nait de az mi lie dong fi sliip, mi nuo se mi kudn tiif agen, no fram granmaa, no fram mi pierens an fi shuor no fram nobadi els.


2 Jan 1 - Holy Bible [Jamaican Bible]\nFram di elda tu di uman we Gad pik an ar pikni dem, mi riili riili lov unu. Evribadi we nuo di chuut lov unu tu,\nkaaz wi av di chuut iina wi an it a-go tan iina wi fi eva.\nMi prie se Faada Gad an Jiizas Krais, im Bwai Pikni, wi shuo wi lov iivn duo wi no dizorv it. Mi prie tu se im wi gud an kain tu wi, an gi wi piis iina wi aat. Dem sitn ya wi tan wid wi we lov wi wan aneda, an we nuo di Gud Nyuuz we chuu.\nMi wel api kaaz mi fain out se som a yu pikni dem a liv azkaadn tu di chuut jos laik ou Faada Gad se wi fi liv.\nMi a beg yu mam, mek aal a wi lov wi wan aneda. Wa mi a rait yu a no wan nyuu laa, a di siem laa wa wi did get fram di staat.\nWen wi du wa Gad tel wi fi du, dat a lov, an fram lang lang taim im did tel wi fi lov wan aneda.\nNof laiyad tiicha de iina di worl ya nou. Dem laiyad tiicha ya a taak buot se Jiizas Krais neva kom a ort wid wan badi laik wan man. Dem piipl de a laiyad. Dem a go gens Krais Jiizas.\nWach unuself an mek shuor se unu no luuz wa wi wok so aad fa, so wi kyan get wi ful pie.\nEf nobadi ton we fram di sitn dem wa Krais Jiizas tiich, im no av Gad iina im. Bot di sumadi we uol aan tait tu di sitn dem bout Krais Jiizas, da sumadi de av Faada Gad an im Bwai Pikni a liv iina im.\nEf enibadi kom tu unu we no biliiv iina wa wi tiich bout Krais Jiizas, no aaba im a unu ous, an no mek im tingk se unu api fi av im roun unu.\nEf unu mek dem tingk se unu api fi av dem roun unu, unu an dem gilti a di siem wikidnis.\nA nof sitn mi av fi tel unu, bot mi no waahn rait dem wid pen an piepa. Mi suun kom luk fi unu so wi kyan taak fies tu fies, dat wi mek wi riili api.\nYu speshal speshal sista an ar pikni dem sen oudi fi unu.


Spien - Wikipidia\nKingdom a Spien\nOfishal langwij: Panish\n• Manak: Felipe VI\n• Praim Minista: Pedro Sánchez\nIeria: 504,645 km²\nPapiulieshan: 47,007,367 (2018)\nDensiti: 92.91 piipl/km²\nKaalin kuod: +34\nISO 3166 kuod: 724 / ESP / ES\nIntanet TLD: .es\nSpien (Panish: España; Katalan: Espanya) a wah konchri we de ina di soutwes a Yuurop ina di Aibirian Peninsiula. Di kiapital a Spien, we niem Majrid, de ina di senta a di konchri. Di mienlan ab wah sout ah hiis baada wid di Meditarienian Sii exep fi wah sumaal bongjri a lan wid Jibralta; a di naat we Frans, Anduora, ah di Bie a Biskie de; ah a di naatwes ah wes we di Atlantik Uoshan ah Puotigal de. Di Panish terichridem a: Di Balierik Ailanz ina di Meditarienian, di Kianieri Ailanz ina di Atlantik aafa di Afrikan kuos, ah di tuu sitidem we de ina Naat Afrika, Meliya (Panish: Melilla) ah Siuta (Panish: Ceuta) we baada Marako. Wid wan ieria a 504,030 km², Spien a di sekan laajis konchri we de ina Wes Yuurop ah di Yuropian Yuunian afta Frans.\nKaaz a we Spien de, iget nof influens frah ada kolchadem. Siem wie Spien eh-influens uoliip a kolcha ina di Madan Era wen iton gluobal empaya we lef legisi fi uoba 400 milian smadi we chat Panish tide.\nSpien a wah dimakrasi we aaganaiz ina di faam a paalimenchri gobament anda kanstityuushanal manaaki. Ia divelop konchri wid di sixt laajis ikanami bai naminal GDP. Spien a memba a di Yunaitid Nieshanz, Yuropian Yuunian, NATO, OECD, ah WTO.\nWikimedia Commons ab midia rilietid tu: Spien.\nLast edited on 29 April 2022, at 04:57\nDi las' time da page yah change a 04:57 pon 29 April 2022.


Ruoman 11 | Bible.is\n1So den mek mi aks unu sopm, unu tingk se a waahn Gad no waahn im piipl no muor? No sa! Notn no go so! Kaaz mi a wan Izrelait tu, mi a wan a Iebriyam fambili an mi kom fram Benjamin chraib. 2Gad no ton im bak pan im piipl — di piipl we im pik fram bifuo im mek di worl! Unu no memba wa Gad wod se did apm wen Ilaija go komplien tu Gad bout aal we di Izrel piipl did a du? Ilaija se, 3“Laad, dem kil aaf yu prafit dem, dem mash op yu alta dem; a mi wan lef an dem a luk fi kil mi!” 4Bot wa Gad did tel im? Gad tel im se “Mi kip fi miself, sevn touzn piipl we neva go dong pan dem nii an worship Bieyal.” 5A siem so nou, iina dem taim ya, yu av wan sumaal gruup a piipl we Gad pik kaaz im mek op im main fi shuo dem lov iivn wen dem no dizorv it. 6A no notn we dem du mek im pik dem, im pik dem kaaz im mek op im main fi shuo dem lov iivn wen dem no dizorv it. Ef a neva so it go, ef Gad did a pik piipl bies pan wa dem du, den a no gud an kain im wuda a gud an kain tu piipl.\n7So den, wa wi kyan jraa fram aal a dat? Di sitn dem we di Izrel piipl did a luk fa aad aad, dem neva fain it, bot di piipl we Gad pik, dem did fain it. Di res a dem, Gad mek dem ton dem aat gens im. 8A siem so it rait iina Gad wod se, “Gad mek it so dat dem kyaahn fiil ar andastan notn; dem av yai we kyaahn si an iez we kyaahn ier, an tu da die ya a so dem tan.” 9An Dievid did se, “Mi prie se Gad wi set wan chrap fi dem an kech dem wen dem a av dem big big iit op. Gad, mek dem faal dong an ponish dem fi di rang we dem du; 10mek dem yai daak so dat dem kyaahn si an fiks dem bak mek dem ben uova fi eva.”\n11So mek mi aks unu dis: wen di Juu dem did faal dong, unu tingk se dem did jrap so faar dat dem kudn kom bak? Nuo sa, notn no go so! Bot kaaz dem did sin, Gad mek it so dat di piipl dem we a no Juu kuda get siev, an im du dat fi mek di Izrel piipl dem jelos. 12So, wen di Juu dem did a sin, Gad bles di worl wid nof nof gud sitn. Wen dem neva fala wa im se dem fi du an luuz out pan aal we im did av fi dem, Gad bles di piipl dem we a no Juu nof nof. So ef Gad du aal a dat wen di Juu dem did ton dem bak pan im, unu no tingk se im ago bles piipl nof nof muor wen di Juu dem kom bak kom biliiv iina im?\n13Aal di piipl we a no Juu, mi a taak tu unu nou: mi a di apasl we Gad sen fi priich tu di piipl we a no Juu, an mi tingk da wok de wel impuotant, so mi tek it siiriyos. 14Mi tek it siiriyos kaaz mi uop se wa mi a du wi mek som a fi mi piipl, di Juu dem, jelos an waahn wa unu av, da wie de som a dem wi get siev. 15Kaaz ef wen Gad did ton we fram dem, im mek it so dat di piipl iina di worl kuda ton im pikni, wa unu tingk ago apm wen im tek dem bak? Wen Gad tek bak di Juu dem fi bi im piipl, it ago komiin laik se dem did ded an im mek dem kom bak alaiv. 16Nou ef yu gi di fos paat a di bred tu Gad, a riili gi yu a gi im di uol a di bred; an ef yu gi op di ruut paat a wan chrii tu Gad, yu a gi im di branch dem tu.\n17Bot ef som a di branch dem brok aaf, an dem tek unu, unu we a wan wail piis a aliv shuut, an bod di aliv chrii so dat unu kyan liv aafa di gud sitn dem we kom fram di ruut, 18unu kyaahn a gwaan laik se unu beta dan di branch dem. Bot ef eni a unu waahn fi brag an buos, jos memba se a no unu a sopuot di ruut bot a di ruut a sopuot unu. 19Wen unu memba dat unu wi se, “Di branch dem did afi brok aaf, fi mek ruum fi mi.” 20Nou dat a di chuut. Dem did get brok aaf kaaz dem neva biliiv bot kaaz unu biliiv unu ago tan wich paat unu de. Bot no mek dat get tu unu ed, insteda dat unu beta wach unuself! 21Kaaz ef Gad did chap aaf di branch dem we did a gruo pan di chrii, im wi chap unu aaf tu.\n22Unu fi tek nuot a dis! Gad kain bot im aad tu. Di piipl we sin an tap biliiv iina im, im chriit dem aad, bot im kain tu unu, an im wi gwaan kain tu unu ef unu gwaan chos iina im. Bot ef unu tap chos iina im, im wi kot unu aaf tu. 23An iivn dem we Gad did kot aaf, ef dem chienj dem wiez an staat biliiv, im wi tek dem an bod dem bak iin, kaaz Gad av di powa fi put dem bak pan di chrii. 24Unu kom fram wan wail aliv chrii an Gad tek unu an bod unu pan wan aliv chrii we im did plaant. Nou it no naamal fi tek di branch aafa wan kaina chrii an put it pan wan neda kaina chrii bot a dat Gad did du. Nou ef Gad kyan du dat, im no kyan muor dan tek di branch dem we im did brok aaf an bod dem bak pan di chrii we dem did kom fram?\n25Breda an sista mi waahn unu fi andastan da siikrit ya we piipl neva nuo bout bifuo. Mi waahn unu fi andastan it so dat unu no get ful-a unuself an tingk se unu waiz: Di Izrel piipl dem mek op dem main se dem naa biliiv iina Jiizas, bot dat naa go gwaan fi eva. It ago tap wen aal a di piipl dem we a no Juu an we Gad did pik kom fi biliiv iina im. 26An so aal a di Izrel piipl ago get siev, a siem so it rait dong iina Gad wod se: “Di wan we siev piipl ago kom outa Zaiyan; An Jiekob fambili, di Izrel piipl, im ago tek aal a di wikidnis out a dem aat. 27An dis a wa mi pramis dem wen mi tek we dem sin.”\n28Kaaz di Juu dem did ton dem bak pan di Gud Nyuuz, dem a Gad enimi, an dat wok out gud fi unu we a no Juu. Bot dem a di piipl we Gad did pik an so im stil lov dem kaaz a dat im did pramis fi dem faada faada go bak se im wuda du. 29Gad naa go chienj im main bout di piipl we im did pik an im naa go tek bak di gif dem we im gi dem. 30A siem so unu we a no Juu, unu neva yuus tu fala wa Gad se, bot Gad mek op im main fi gud an kain tu unu kaaz di Juu dem neva did a fala wa im se. 31So wan taim unu neva did a fala wa Gad se, a siem so nou di Juu dem naa fala wa im se, an siem laik ou Gad did gud an kain tu unu a siem so im ago gud an kain tu di Juu dem. 32Piipl neva waahn fi du wa Gad se dem fi du. So Gad lef dem fi du di sitn dem we dem waahn. Gad lef dem an mek di sitn dem we dem waahn fi du av dem laik prizna, so dat lieta im kuda gud an kain tu di uol a dem. 33Gad gud an kain tu aal piipl nof nof! Nobadi no waiz laik im an nobadi no nuo aal we im nuo. Uu kyan se wai im mek op im main fi du di sitn dem we im du? Uu kyan andastan di wie im du tingz? 34Kaaz “Uu nuo wa di Laad a tingk? Uu kyan tel im wa im fi du ar wa im no fi du? 35Uu gi Gad notn we mek im afi pie dem bak?” 36Kaaz a Gad mek evriting! A im kaaz evriting fi liv an evriting mek fi sorv im. Gad fi get priez fi eva an eva! Iemen!\nContinue to Ruoman 12 »


Matyu 15 | Bible.is\n1Den som Farisii an som Laa tiicha kom tu Jiizas fram Jeruusilem. Dem kom kom aks im se, 2“Wa mek yu falara dem no ier wa wi faada faada dem tiich wi fi du? Kaaz dem no wash dem an bifuo dem nyam.”\n3Jiizas se tu dem se, “An wa mek unu a lisn so aad tu wa unu faada faada dem se, so til unu no du wa Gad se unu fi du? 4Kaaz Gad se, ‘Rispek unu faada an unu mada’ an ‘Enibadi we kos out an disrispek dem faada an mada, kil dem.’ 5Bot ier wa unu se no, ‘Ef sumadi tel im faada an mada se, “Di elp we mi wuda gi unu, mi don gi Gad aredi,” 6da sumadi de no niid fi du notn agen fi shuo dem mada an faada no rispek’ — a dat unu se. Unu no si se, jos fi fala wa fu'unu faada faada dem tiich, unu no pie Gad wod no main, an unu mek Gad Laa komiin laik se it no miin notn. 7Unu oul ipokrit unu! Di prafit, Aizaiya, did rait wen im se, 8“‘Aal dem set a piipl ya du a tek dem mout big mi op, bot iina dem aat dem no waahn av notn fi du wid mi. 9An it no mek sens dem worship mi, wen dem a tiich man-mek ruul laik se dat a fi mi ruul.’ ”\n10Den Jiizas kaal di piipl dem wich paat im de an se, “Ier wa mi a se an andastan dis: 11Wen sumadi doti, a no sieka wa dem put iina dem mout; a wa kom outa dem mout mek dem doti.”\n12Den im falara dem kom kom se tu im se, “Yu nuo se di Farisii dem did fiil a wie wen dem ier wa yu se? Dem tek it tu aat an beks.”\n13Ier Jiizas no, “Evri plaant we mi Faada iina evn neva plaant ago ruut op. 14Lou dem, mek dem gwaan. Dem a blain piipl we a liid blain piipl. Ef blain a liid blain, di tuu a dem no boun fi jrap iina uol?”\n15So Piita se, “Di tuori we yu wehn tel di Farisii piipl dem, a wa yu did miin?”\n16Jiizas se, “Yu miin se unu stil no get wa mi a se? 17Unu no si se evriting we unu put iina unu mout, go iina unu beli fos, den kom out a unu badi go iina di tailit? 18Bot di sitn dem we kom outa unu mout, a outa unu aat dem kom fram. An a dem sitn de wi mek piipl doti an no kliin iina Gad yai. 19Kaaz a outa di aat aal kaina wikidnis we piipl tingk op kom fram. Wen sumadi go kil, go sliip wid sumadi dem no marid tu ar gwaan wid aal kaina ada seks sin, wen piipl tiif, tel lai, ar tek dem mout tier dong ada piipl — a di aat dem sitn de kom fram. 20A dem sitn de mek piipl doti. Wen unu nyam an no wash unu an, an no dat kaaz piipl fi no kliin iina Gad yai.”\n21Afta Jiizas lef de-so, im go iina di Taiya an Saidan ieriya. 22Out a di bluu wan Kienanait uman we did liv iina da ieriya de kom kom a baal out, “Laad, Dievid pikni, tek piti pan mi du! Mi daata ful op a diiman bad bad sa.”\n23Jiizas neva se a wod. Den im falara dem kom beg im se, “Ron ar we no, kaa shi jos a fala baka wi an a mek wan baga naiz.”\n24Jiizas se, “Gad onggl sen mi tu di shiip dem fram Izrel we laas.”\n25Bot di uman kom niil dong infronta Jiizas an se, “Laad elp mi, du.”\n26Jiizas se, “It no rait fi tek di pikni dem fuud gi daag.”\n27“Laad, dat a chuu,” shi ansa bak, “bot iivn di daag dem get di kromz we jrap aafa dem maasta tiebl.”\n28Wen Jiizas ier dat, im se, “Bwai uman, yu riili riili chos iina mi. Wateva yu waahn fi apm, Gad ago mek it apm.” Siem taim ar daata get beta.\n29Wen Jiizas lef fram de-so, im go a Gyalalii siisaid. Den im klaim op wan mountn, an go sidong. 30Wan big big kroud a piipl kom tu im. Dem bring piipl we kyaahn waak, we blain, kripl, dom an we sik iina aal saat a ada wie. Dem put dem dong a Jiizas fut, an im mek di wol a dem get beta. 31Evribadi did fraitn fi si dom piipl a taak, uu kripl get beta, uu kudn waak a waak an blain piipl a si. An dem priez Izrel Gad.\n32Den Jiizas kaal im falara dem tugeda an se, “Mi fiil sari fi dem piipl ya. Kaaz a uol a chrii die nou dem de ya wid mi, an dem naa notn fi nyam. Mi no waahn sen dem we onggri; neks ting dem go jrap dong a ruod.”\n33So im falara dem se, “A wich paat wi kyan get inof fuud iina dis ya dezot plies fi fiid so moch piipl?”\n34So Jiizas se tu dem, “Umoch bred unu av?” Dem se, “Sevn — an wan an tuu lili fish.”\n35Afta Jiizas tel di piipl dem fi sidong pan di grong, 36im tek di sevn bred an di fish dem, gi tangks, brok dem op an staat gi im falara dem, an dem gi di piipl dem. 37Evribadi nyam til dem beli ful, an wen dem pik op wa did lef bak, it ful sevn baaskit. 38Ef yu no kount uman an pikni, a bout fuo touzn man did nyam fuud. 39Afta Jiizas sen we di piipl dem, im go iina wan buot an kraas go Magadan.\nContinue to Matyu 16 »


2 Korintiyan 7 | Bible.is\n2 Korintiyan 7\n1Mi gud gud fren, sins Gad mek dem pramis ya tu wi, mek wi stie faar fram sin an kip wi badi an wi spirit kliin. Mek wi rispek Gad an gi im evri paat a wi. Mek wi chrai fi bi muor laik im.\n2Mek ruum iina yu aat fi wi. Wi no du notn rang tu nobadi, wi no mash op nobadi laif an wi no tek advaantij a nobadi. 3Mi naa se dem sitn ya kaaz unu du notn rang bot laik mi tel unu aredi, a kaaz wi lov unu. Wi lov unu so moch dat notn kyan kip wi fram unu. Wi tugeda no mata ef wi ded ar wi alaiv. 4Mi chos unu so mi nuo se mi kyan taak tu unu chriet an unu naa go tek it no wie. Mi proud a unu so til. Wen mi tingk bout unu, it push mi fi gwaan du di wok we mi a du. Iivn wen nof chobl a lik mi, unu mek mi api. Unu mek mi api so til mi glad-bag bos.\n5Wen wi did jos riich a Masiduoniya, wi did taiyad, wi neva get no taim fi res. Evri we wi ton chobl lik wi. Di piipl dem we neva biliiv iina Gad did a chrai fi fait wi out an iina wi aat wi did fried. 6Bot Gad we mek piipl api wen dem sad an a wori, mek wi api an push wi fi gwaan wok wen im sen Taitos tu wi. 7An wi neva api jos chuu im kom, bot kaaz im tel wi ou unu did tek kier a im an elp im fi du di wok we im did av fi du. Im tel wi bout ou unu did wel waahn si mi so dat unu kuda mek mi nuo se unu lov mi, an dat unu did wel sari bout wa apm tu mi. Im tel mi bout ou unu eva av mi bak. An wen mi ier dem sitn de, it mek mi iivn muor api.\n8Iivn duo di leta we mi sen unu did mek unu sad, mi no sari se mi did sen it. (Mi did fiil bad fos kaaz mi si se di leta did mek unu sad fi a likl bit). 9Bot nou mi wel api. Mi no api kaaz it did mek unu sad. Mi api kaaz unu did so sad dat unu go tel Gad di rang we unu du an beg im fi paadn unu. A dat Gad did waahn. Im did waahn unu fi sari fi di rang we unu du an chienj unu wiez. So, wi neva du notn fi ort unu. 10Kaaz ef sumadi a sin, an dem sari fi wa dem du laik ou Gad waahn dem fi sari, dem wi ton we fram dem sin an beg Gad fi paadn dem. An wen dem du dat Gad wi siev dem. Nobadi naa go se dem sari se dat apm. Bot ef sumadi a sin an no sari ou Gad waahn dem fi sari, dem ago gwaan sin an dem naa go get siev. Dem ago ded. 11So unu si umoch gud it du unu wen Gad mek unu sari. It mek unu staat tek tingz siiriyos an wel waahn fi shuo se unu a du di rait ting. It beks unu. It mek unu fried. It mek unu wel waahn fi si mi. It mek unu staat tek kier wid wa unu du an chrai aad fi mek shuor se unu a du di rait ting. 12So iivn duo mi rait unu da leta de, mi neva rait it kaaz unu du sopm rang ar kaaz sumadi du unu sopm rang. Mi rait it, so dat wen unu riid it Gad wuda elp unu fi si umoch unu rispek an lov wi. 13An dat mek wi fiil gud iina wi aat. So wi did api wen Taitos tel wi bout unu, bot wi did get iivn muor api wen wi si ou unu mek Taitos api kaaz unu did fala aal a wa im tel unu. 14Mi buos bout unu tu im an unu neva kaaz mi fi shiem. Kaaz jos laik ou evriting wi tiich unu a chuu, a siem so im kom fi si se evriting we mi did se bout unu a chuu tu. 15So wen Taitos tingk bout unu an im memba ou unu did eva redi fi fala wa im tel unu, an ou unu tek im iin an rispek im nof nof, im aat jos ful op a lov fi unu. 16Mi aat ful. Mi api kyaahn don. Mi chos unu an mi nuo se mi no afi wori bout unu.\nContinue to 2 Korintiyan 8 »


Nou wi no aalwiez fala aal a di Laa dem an siek-a dat Gad wuda ponish wi. Bot Krais Jiizas siev wi fram get ponish wen im kom an sofa fi wi. Im get ponish so wi wudn get ponish. It aal rait dong iina Gad wod se, “Enibadi we dem eng op pan wan kraas — Gad a ponish dem.”\nGad frii wi so dat wi wudn afi fala di Laa. So tan op chrang an no mek notn ar nobadi tek unu ton unu bak iina sliev.\nMi pikni we mi lov — unu a Gad pikni, an unu si di wan dem we go gens Gad, unu win dem aredi, kaaz di wan we iina unu muo powaful dan di wan we iina di worl.\n Bot no mata we apm ar wa wi go chuu, Krais Jiizas, di wan we lov wi wi kaaz wi fi muor dan win. Kaaz mi nuo fi shuor se notn at aal kyan mek Krais Jiizas tap lov wi. It no mata ef wi ded ar wi alaiv, im naa tap lov wi. No ienjel, ruula ar powa iina evn kyan tap im fram lov wi. Notn we a apm nou an notn we a-go apm, wi mek im tap lov wi. Mi nuo fi shuor se, notn we de wie op iina di skai ar we de anda di ort kyan mek im tap lov wi. Az a matarafak, notn we Gad mek, notn at aal kyan tek we di lov we kom fram Gad an we Krais Jiizas shuo wi.\n1 Piita 5:8-9\n Wach out! Wiek op. Unu fi get unu main redi fi akshan. Klier unu ed an staat tingk chriet. Unu enimi — di devl, im a siniik roun laik wan wikid onggri-beli laiyan, a luk sumadi fi nyam. Fait im aaf. No du wa im tel unu fi du, an tan op chrang an chos Jiizas, kaaz unu nuo se a no unu wan a go chuu dis, unu breda an sista dem we de aal uova di worl a go chuu di siem kain-a sofarieshan.\n Dis a di laas sitn we mi a se: unu an di Laad kluos, so mek im powa mek unu chrang. Siem laik ou suoja put aan dem speshal kluoz fi elp protek demself, a siem so unu fi put aan unu aami kluoz dem we Gad gi unu. Da wie de, unu kyan fait di devl wen im kom gens unu wid im wikid chrik dem. Kaaz wi iina wan fait, bot a no naamal sumadi wi a fait gens. Nuo! Wi a fait gens som wikid spirit iina di skai we av di powa an di rait fi ruul iina da taim ya we daak laik nait. So unu fi put aan aal a unu aami kluoz dem we Gad gi unu fi protek unuself. Da wie de, enitaim di devl kom chrai fi wok im chrik pan unu, unu wi kyan tan op chrang gens im. Unu wi fait im til im no av no fait lef iina im. An wen unu don fait im, unu wi stil tan op chrang. Unu wi tan op chrang wen unu faasn di chuut roun unu laik wan belt roun unu wies, wen unu du di sitn dem we rait iina Gad yai dem kyan protek unu laik ou suoja aiyan ves protek dem ches. Unu wi tan op chrang wen unu put aan di Gud Nyuuz we gi piipl piis iina dem aat siem laik ou unu put aan unu suoja shuuz pan unu fut dem. An pan tap a aal a dat, mek wa unu biliiv protek unu siem laik ou suoja shiil out di faiya aro dem we dem enimi shuut aafa dem. An mek di fak se unu nuo se Gad siev unu, protek unu siem laik ou suoja elmit protek dem ed fram dem enimi. An uol aan tait pan di suod we di Uoli Spirit gi unu, dat a Gad wod.\nKaaz evribadi du rang — evribadi a sina. Gad did mek wi laik im an wi did fi tan laik im bot siek-a sin dat neehn apm.\nSo aal sin du a kaaz piipl fi ded. So ef sin a yu maasta dat a aal yu a-go get. Bot wa Gad gi wi, im gi wi fi frii — a wan gif. Wen wi biliiv iina wi Laad Jiizas Krais, wen wi an im ton wan, Gad mek wi liv fi eva an eva.


Maak 11 | Bible.is\n1Jiizas an im falara dem did riich nier Jeruusilem. Wen dem kech a Betpiej an Betani a Mount Aliv, Jiizas sen tuu a im falara dem an 2se, “Go a di dischrik infronta unu. Az unu kech de-so, unu wi fain wan yong dangki we nobadi neva raid yet tai op de. Luus it an kyari it kom. 3Ef nobadi aks unu ‘Wa mek unu a luus it?’ tel dem se, ‘Di Laad waahn it an im suun sen it bak.’ ”\n4Di falara dem lef an fain di yong dangki tai op pan di ruod infronta di duor, so dem luus it. 5Wen dem did a luus di yong dangki, som piipl we did tan op de aks dem se, “Mek unu a luus di yong dangki?” 6Dem ansa ou Jiizas did se dem fi ansa, an di piipl mek dem gwaan wid it. 7So dem kyari di dangki go gi Jiizas, put dem jakit pan it an Jiizas sidong pan im. 8Nof piipl pred dem jakit pan di ruod, an som a dem chap bush an pred dem pan di ruod. 9Di wan dem we go infront an di wan dem we fala baka Jiizas did a kaal out, “Priez Gad!” “Gad bles di wan we im sen kom, im sen im wid fi'im powa!” 10“Gad bles di wan we a kom fi ruul iina wi Faada Dievid kindom!” “Priez Gad we de a evn!”\n11Wen Jiizas riich a Jeruusilem, im go iina Gad ous. Afta im luk roun pan evriting, im an im twelv falara dem lef go a Betani kaaz it did liet aredi.\n12Wen Jiizas an im falara dem lef Betani di neks maanin, im did onggri. 13Jiizas si wan fig chrii likl out fram we dem did de. It did kova op wid liif, so im go fi si ef no fig de pan it. Bot im neva fain non kaaz a neva fig taim yet. 14So im se tu di chrii, “Fram nou aan nobadi naa go eva nyam fig fram yu agen!” An im falara dem ier wen im se so.\n15Afta Jiizas an im falara dem riich Jeruusilem, im go iina Gad ous an staat fling out aal a di piipl dem we did iin de a bai an sel. Di piipl dem we did a chienj out moni, Jiizas pich uova fi dem tiebl an ton uova di chier fi aal uu did de de a sel dov. 16An im wudn mek nobadi kyari gudz go iina di yaad we Gad ous de. 17Afta dis im staat tiich di piipl dem. Im se, “It no rait dong iina Gad wod se: “ ‘Fi mi ous ago bi wan ous we piipl fram aal uova di worl kom fi prie’ ? Bot unu tek it ton ‘wan aid out fi tiif!’ ”\n18Di ed priis an di Laa tiicha dem ier wa Jiizas se, an dem staat luk fi wan wie fi kil im, kaaz dem did fried a im, kaaz im did a tiich so gud it did shak di uol kroud a piipl. 19Iina di iivnin Jiizas an im falara dem lef di siti.\n20Di neks maanin wen Jiizas falara dem paas di fig chrii dem si se it jrai op fram di ruut. 21Piita memba wa Jiizas did se tu di chrii. Den im se, “Tiicha, luk! Di chrii we yu did se nobadi naa go eva nyam fram agen, it jrai op!”\n22Jiizas tel dem se, “Biliiv iina Gad! 23Ier wa mi a se, an a chuu mi a taak, ef nobadi se tu da mountn ya, ‘Git op an go fling yuself iina di sii,’ ef im riili biliiv iina im aat an no staat wanda ef it riili ago apm, it wi apm fi'im fi chuu. 24A dat mek mi a tel unu se eniting unu prie an aks Gad fa, biliiv se im gi unu, an unu wi get it. 25So enitaim unu tan op fi prie, ef unu av notn gens nobadi unu fi paadn dem. Da wie de unu faada we iina evn wi paadn unu fi aal a di rang unu du.”\n27Jiizas an im falara dem go bak a Jeruusilem. Wen Jiizas did a waak iina di yaad we Gad ous de, de ed priis, Laa tiicha an elda dem kom tu im 28an aks im se, “Wa rait yu av fi a du dem sitn ya? An uu gi yu di rait fi du dem?”\n29Jiizas se tu dem se, “Mek mi aks unu wan kwestiyan. Ansa mi an mi wi tel unu a uu gi mi di rait fi du dem sitn ya. 30Wen Jan did a baptaiz piipl, a uu did sen im fi dwi'it, Gad ar man?”\n31Dem staat wok it out mongks dem wan aneda. Ier dem no, “Ef wi se a Gad, im ago aks wi se, ‘Den wa mek unu neva biliiv im.’ 32Bot ef wi se ‘A man’.” (Dem did fried a di piipl dem, kaaz di uola dem did tingk se Jan a did wan prafit.)\n33So dem se tu Jiizas se, “Wi no nuo.” So Jiizas se tu dem se, “Den mi naa go tel unu uu gi mi di rait fi du dem sitn ya niida.”\nContinue to Maak 12 »


Tuon Iej - Howling Pixel\nDi Tuon Iej wena wah braad pri-istarik piiriad wentaim deh jinarali yuuz raktuon fi mek impliment wid shaap ej, paint, ar pokoshan soerfis. Di piiriad laas fi rofli 3.4 milian ier, ah ihen bitwiin 6000 BCE ah 2000 BCE wen metalwoerk komiin.\nBifuo ischri a wahn torm yuuz fi diskraib di piiriad bifuo ischri rait dong. I kyahn yuuz fi refa tu aal taim sins di taat a di yuunivors, alsuo di torm yuuz muo aafn fi diskraib di piiriad sins wen laif de pan di ort. Bifuo ischri wid yuuman divaid op wid di Chrii iej sistim, bot skala uu stodi bifuo-yuuman taim piiriad yuuz di klier Rak rekaad n di intanashinal schraatom bies we difain i ina di jaalajikal taim skiel. Di chrii iej sistim a di divijan a bifuo-ischri wid yuuman ina chrii kansekitiv taim piiriad, we niem afta di mien tuul mekin teknalaji in adat de taim de:\nDi Tuon Iej\nDi Branz Iej\nDi Ayan IejDi invenshan a raitin matiirial (an di taat a istarikal taim) difrent frahn kolcha tu kolcha, bot muosli klasifai ina aida di branz iej ar di aiyan iej. Muo ahn muo, istuorian dipen pahn evidens frahn di nachral an suoshal saiyans, an no jos ritn rekaad. Wid dis, dem mek di difrens bitwiin ischri an bifuo ischri les klier.


Bot ef wan uman we ozban ded av pikni ar granpikni, a dem sopuoz fi tek kier a ar. Dem fi tek kier a ar jos laik ou shi di tek kier a dem. Dem fi tek kier a ar kaaz a dat Gad waahn dem fi du.\nIn kies sitn uol mi bak mi a rait fi mek yu nuo ou piipl we a paat a Gad fambili mos biyiev. Gad fambili a di choch an di choch a fi Gad we liv fi eva an eva. Di choch sopuot an uol op di chuut jos laik ou di foundieshan an di kaana puos uol op wan bildin.\nDi kain-a wok we gud an kliin iina Faada Gad yai a dis: elp di pikni dem uufa faada an mada dem ded an we a sofa, an di uman dem we ozban ded an we a sofa tu, an kip we fram di wikid sitn dem we iina di worl.\nJiizas ansa im an se, “Mi a di wie, mi a di chuut, mi a di wan we mek piipl kyan liv. Nobadi kyaahn go tu di Faada ef dem no go chuu mi.\nBot enibadi we no tek kier a dem uona fambili dem a ton dem bak pan Gad wod an wosa dan sumadi we neva biliiv iina Gad at aal.\nDi uman we yu si a di powaful siti. Fi ar king ruul uova aal a di ada king dem iina di worl.”\nAn ier wa mi a se no, yu a Piita, wan rak. An a pan dis ya rak mi a-go bil fi mi choch, an no powa dong a el naa go kyan mash dat op.\n No wori wori op unuself bout notn. We unu fi du a prie tu Gad bout evriting, aks im fi we unu waahn, an gi im tangks fi evriting. Wen unu du dat, Gad wi gi unu piis iina unu aat an main iina wan wie we unu kyaahn iivn andastan. Im a-go du it so unu no afi wori bout notn, kaaz unu an di Laad a wan.\n1 Piita 3:15\nUnu fi andastan se Krais Jiizas a di onggl Laad, an worship im wan. An unu fi aalwiez redi fi ansa enibadi we aks unu a wa mek unu chos iina Krais Jiizas so.\n Bot ef dem naa pie unu no main, den unu fi kyari wan ar tuu ada piipl go bak wid unu. Da wie de nou, tuu ar chrii piipl wi de de fi si we gwaan an fi pruuv wa unu se. Ef di breda ar sista no waahn lisn di piipl dem we unu kyari, go tel di choch. An ef dem no pie dong tu di choch main, den diil wid dem laik ou unu wuda diil wid sumadi we no siev ar wan taks kalekta. “Mi a tel unu dis, an a chuu mi a taak, eniting we unu se no fi gwaan ya-so pan ort, Gad wuda don se it no fi gwaan niida. An eniting we unu se: ye, dat kyan gwaan, Gad a-go don lou dat fi gwaan aredi. “Mi a tel unu dis tu an a chuu mi a taak, ef tuu a unu we de ya-so pan ort kom tugeda an se unu a aks Gad fi sitn, mi Faada we iina evn a-go dwi’it fu’unu.\n Gad put evriting anda Krais Jiizas fut an gi im powa uova evriting. An Gad mek im di liida fi di choch. Nou, di choch a Jiizas badi. Jiizas gi di choch laif, an a im gi evriting evriwe laif.\nDem fi du dis kaaz di ozban a di ed a di waif siem laik ou Krais Jiizas a di ed fi di choch. Im a di wan we siev di choch, an di choch a fi im badi.\nAal a di piipl we biliiv iina Jiizas a did wan iina dem aat an main. Nobadi neva se, ‘Notn mi av a fi mi wan.’ Bot dem shier aal wa dem av mongks dem wan aneda.\n1 Korintiyan 1:10\nNou iina wi Laad Jiizas Krais niem, mi a beg unu breda an sista fi tap aagyu wid unu wan aneda an plit op plit op di choch iina gruup. Unu niid fi kom tugeda an mek shuor se aal a unu tingk di siem wie an aal a unu mek op unu main fi du di siem sitn.\nYu av wan joj fi di piipl dem we ton dem bak pan mi, an no lisn tu wa mi se. Di sopm dem we mi se gweehn joj dem pan di laas die.\nUnu ier mi tel unu se, ‘Mi a go we an mi a kom bak tu unu.’ Ef unu lov mi, unu wuda glad se mi a go a mi Faada, kaa mi Faada biga dan mi.\n“Kaa, yu si, Gad lov di worl so moch dat im gi op im wan dege-dege Bwai Pikni, so enibadi we chos iina im naa go ded bot a-go liv fi eva.\nYuuz di chuut mek dem liv fi yu. Fi yu mesij a di chuut.\nMi nuo bout aal a unu sofarieshan an ou unu puor — bot unu riili rich. An di piipl dem we se dem a Juu bot dem a no Juu, mi nuo ou dem a tel aal saat a lai an a chat bad bout unu. Dem a wan gruup a piipl we bilang tu Sietan.\nDi onggl ting dem aks wi fi du a memba di puo, an dat a di sed ting mi did wel waahn du.


Edikieshan - Howling Pixel\nEdikieshan a di pruoses we fasilitiet laanin, ar di akuizishan a nalij, skil, valiu, biliif, ah abit. Edikieshanal metad ingkluud tuoritelin, diskoshan, tiichin, chrienin, ah dairek risaach. Edikieshan friikuentli tek plies anda di gaidans a edikieta, bot laana kiah azwel edikiet dehself.\nBab Maali (im baan Rabat Nesta Maali, Febiweri 6 1945, a Nain Mailz, Jumieka), wehna Jumiekan rege-haatis ahn sang raita.\nIhm ded pahn Mie 11 1981 ina Mayami, Flarida.\nIhm wehna wan a di bigis rege-haatis. Ihm mek rege myuuzik wel papila chuu di wuol werl but ihm no onggl pred fiim myuuzik, ihm pred Jah mechiz chuu di werl tu.\nFeminizim a wah rienj a palitikal muuvment, aidialaji, ah suoshal muuvment we shier wah kaman guol: fi difain, extablish, ah achiiv iikual palitikal, ikanamik, poersnal, ah suoshal raits fi uman. Dis ingkluud fi siik fi extablish iikual apachuniti fi uman ina edikieshan ah implaiment. Feminis tipikali advokiet ar supuot di raits ah ikualiti a uman.Feminis muuvment eh-kiampien ah kantiniu fi kiampien fi uman raits, ingkluudn di rait fi vuot, fi huol poblik afis, fi wok, fi hoern fier wiejiz ar iikual pie, fi uon prapati, fi risiiv edikieshan, fi henta kanchrak, fi ab iikual raits widin marid, ah fi get matoerniti liiv. Feminis eh aalso wok fi promuot badili aatanami ah intgriti, ah fi protek uman ah gial frah riep, sexyual arasment, ah domestik voilens.Feminis kiampien jinarali kansida fi bi wan a di mien fuos biyain mieja istarikal sasayatal chienj fi uman raits, potikiula ina di Wes, we deh nieli-yunivoersali kredit fi don-achiiv uman sofrij, jenda nyuuchraliti ina Ingglish, riprodoktiv raits fi uman (ingkluudn axes tu kanchraseptiv ah supuot fi di liigalizieshan a abaashan), ah di rait fi henta ina kanchrak ah uon prapati. Alduo feminis advokesi eh-mienli ah stil fuokos pah uman raits, som feminis, ingkluudn bell hooks, aagiu fi di ingkluujan a man libarieshan widin ihiem bikaa di mandem azwel get aam bai chradishanal jenda ruol.Feminis tiori, we eh-imoerj frah feminis muuvment, iem fi andastan di niecha a jenda inikualiti bai egzamin uman suoshal ruol ah laif expiirians; iweh-divelop tiori ina difrah-difrah disiplin so ikiah iebl rispan tu ishu laka di suoshal kanschrokshan a jenda.Som faam a feminizim eh-get kritsaiz fi tek akount a onggl wait, migl-klaas ah edikietid pospektiv. Dis kritisizim eh-liid tu di krieshan a etnikali spisifik ar soh moltikolchral faam a feminizim, ingkluudn blak feminizim ah intasekshanal feminizim.\nMask (IPAc-en mɒsk; frah المسجد Al-masjid) a plies a woship fi falara a Izlam.\nA schrik ah ditiel rikuayament ina Suni fiqh fi a plies a woship fi bi kansida mask, wid plies we no miit demya rikuayament rigyaad az musalla. A schrinjent rischrikshan de pah di yuus a di ieria faamali dimaakiet az di mask (we muotaim a onggl wah sumaal puoshan a di laaja komplex), ah, ina Izlamik Shariya laa, afta wah ieria faamali dezigniet az mask, irimien so tel di Jojment Die.Nof mask ab ilabaret duom, minaret, ah praya aal, ina difrah-difrah stail a aachitecha. Mask arijiniet pah di Ariebian Peninsiula, bot nou deh kiah fain ina aal inabit kantinent. Mask saab az plies we Muzlim kiah kom tugiada fi salat (big صلاة ṣalāt, miinin "praya") azwel az senta fi infamieshan, edikieshan, ah dispyuut seklment. Di imam liid di kanggrigieshan ina praya.\nMax Weba ar Maxmillian Carl Emil Weber (21 Iepril 1864 – 14 Juun 1920) a weh wah Joerman laaya, palitishan, skala, palitikal ikanamis ah suosialajis uu eh-ab nof influens pah suosialaji tiori. Ih mieja wok fuokos pah rashanalizieshan ina suosialaji a rilijan, gobament, aaganizieshan tiori, an bievia. Di muos fiemos ting we ih du a di ese pah Di Pratistant Etik ah di Pirit a Kiapitalizim, we taat im aaf ina suosialaji a rilijan. Di ese egzamin di ifek we Pratistantizim ab pan di staat a kiapitalizim; iagiu se kiapitalizim no onggl matiirialis laka ou Kaal Maax eh-puti, bot ih se ikombout ina rilijos valiu ah aidie we no kyaah explien wid onggl uonaship rilieshan, teknalaji, ah advaans ina edikieshan. Muos a we Weber kumop wid kaal di “Weba Tiisis”. Im a di fos smadi fi rekanaiz se a nof difrah-difrah aspek a suoshal aatariti, we ih kiatigaraiz askaadn tu soh difrah-difrah faam, laka chadishan ah laa. Di analisis we ih mek bout byuurakrasi se madan stiet instityuushan bies pah wah faam a rashanal-liigal aatariti.\nNalij a familiariti, awiernis ar andastandin a smadi ar sinting, laka fax, infamieshan, diskripshan, ar skil, we akwaya chuu expiiriens ar edikieshan bai smadi posiiv, diskova, ar laan.\nRuomantisizim (adawaiz di Ruomantik era ar di Ruomantik piiriad) wena aatistik, litareri, ah intilekchual muuvment weh arijiniet ina Yuurop tuwaad di hen a di 18t senchri ah ina muos ieria weh-de a ipiik ina di apraximet piiriad frah 1800 tu 1850. Ruomantisizim eh-kiaraktaraiz bai di emfasis pah imuoshan ah indivijualizim azwel di gluorifikieshan a aal di paas ah niecha, iprefa di midiival reda dah di klasikal. Iweh paatli riakshan tu di Indoschrial Revaluushan, di aristokratik suoshal ah palitikal naam a di Iej a Inlaitnment, ah di sayantifik rashanalaizieshan a niecha. Iweh-imbadi chrang-chrang ina di vijual aats, myuuzik, ah lichicha, bot iweh-ab mieja impak pah ischriografi, edikieshan, ah nachral sayans. Iweh-ab signifikant ah kamplex ifek pah palitix, ah wails fi nof a di Ruomantik piiriad iweh-asuosiet wid libaralizim ah radikalizim, ilang-toerm ifek pah di gruot a nashinalizim eh praps muo signifikant.\nTelivijan ar TV a wah telikomiunikieshan miidia we yuuz fi chanzmit song wid muuvin imij ina monokruom (blak-ah-wait), ar ina kola, ah ina tuu ar chrii dimenshan. Ikiah refa tu telivijan set, telivijan program, ar di miidia a telivijan chanzmishan. Telivijan a mas miidia, fi hentatienment, edikieshan, nyuuz, ah advataizin.\nDi Yunivoersiti a di Wes Indiz (UWI) a di poblik yunivoersiti sistim extablish fi saab di aya edikieshan niid a di rezident a 18 Ingglish-piikin konchri ah terichri ina di Kiaribiyan: Anggila, Antiiga ah Baabyuuda, Di Ba’aamaz, Babiedoz, Beliiz, Boermyuuda, British Voerjin Ailanz, Kieman Ailanz, Daminiika, Grinieda, Gayana, Jumieka, Mansarat, Sin Kits ah Niivis, Sin Luusha, Sin Vinsn ah di Grenadiinz, Chrinidad ah Tubiego, ah Toerx ah Kiekos Ailanz. Aal a di konchridem a iida memba a di Kamanwelt a Nieshan ar British Uobasiizs Terichri. Di iem a di yunivoersiti a fi elp "anlak di potenshal fi ikanamik ah kolchral gruot" ina di Wes Indiz, so fi lou impruuv riijanal aatanami. Di Yunivoersiti eh arijinali instityuut az indipendant extoernal kalij a di Yunivoersiti a Landan.